SOKONGAN KEPADA PH TERUS MENINGKAT

Menjelang hari-hari terakhir PRK Rantau sebelum pengundian pada Sabtu, 13 April ini, sokongan kepada calon PH, Dr. S Streram dilihat terus meningkat.
Dalam beberapa program ceramah di malam-malam terakhir ini, kehadiran dan sambutan yang ditunjukkan pengundi amat membanggakan sekali.
Semua kelompok pengundi – Melayu, Cina dan India jelas tidak ragu-ragu menunjukkan sokongan mereka kepada PH yang kini adalah sebuah kerajaan di peringkat negeri dan pusat.
Gambar-gambar di bawah ini membuktikan semua hakikat itu.
Dengan itu, jika momentum ini berterusan sehingga ke hari pengundian, harapan PH untuk mencipta sejarah menawan DUN Rantau adalah cerah sekali.
 (Shahbudindotcom 11/04/2019)

0

0

votes
Article Rating
Kongsikan artikel ini


BENARKAH KOS ECRL DIJIMATKAN RM21.5 BILION?

Pejabat Perdana Menteri hari ini mengeluarkan kenyataan media bahawa Projek Landasan Keretapi Pantai Timur atau ECRL akan diteruskan setelah rundingan mengenai pengurangan kos dengan China berjaya diselesaikan.
Dimaklumkan bahawa pembinaan fasa satu dan dua ECRL dikurangkan sebanyak RM21.5 bilion menjadi RM44 bilion berbanding kos asalnya sebanyak RM65.5 bilion.
“Pengurangan kos ini pasti memberi manfaat kepada Malaysia dan mampu mengurangkan beban kewangan negara,” kata kenyataan media Pejabat Perdana Menteri lagi.
Di waktu sama, Tun Daim Zainuddin, wakil kerajaan yang dilantik untuk berunding dengan China bagi pengurangan kos ECRL berkata, wang sebanyak RM21.5 bilion yang berjaya dijimatkan itu cukup untuk membina dua lagi Menara KLCC.
Wowwww….
“RM21.5 bilion itu adalah 32.8 peratus daripada kos asal yang berjaya dijimatkan,” kata Tun Daim yang masih lagi berada di Beijing.
Tun Daim juga mengesahkan jajaran baru ECRL hanya sepanjang 648 kilometer iaitu 40 kilometer lebih pendek berbanding laluan asal.
“Laluan baru ECRL akan bermula dari Kota Bharu-Mentakab-Jelebu-Kuala Klawang-Bangi-Kajang-Putrajaya dan seterusnya disambungkan sehingga ke Pelabuhan Kelang,” tambah Tun Daim lagi.
Dengan ini bermakna, melalui jajaran baru yang disebutkan Tun Daim, bukan saja banyak stesen seperti Kuantan, Bentong dan Gombak dihapuskan, bahkan pembinaan terowong merentas Banjaran Titiwangsa yang dikira mencabar dan menelan kos tinggi juga telah ditiadakan.
Lebih daripada itu, jajaran baru ECRL ini turut mengenepikan sama sekali negeri Terengganu sebagaimana laluan asal.
Bermakna, laluan baru ECRL yang dirundingkan oleh Tun Daim ini boleh dikata banyak berbeza berbanding laluan asal sebelum ini.
Jadi, di mana jimatnya RM21.5 bilion seperti mana yang diumumkan itu?
Dengan laluan makin pendek, jajaran diubah serta banyak stesen dihapuskan dan tiada lagi pembinaan terowong merentas Banjaran Titiwangsa, bolehkah dikata kos ECRL telah berjaya dijimatkan?
Contoh mudah, daripada dapat banglo tetapi hanya diberi rumah Semi-D, bolehkah kita kata wang telah berjaya dijimatkan?
Hebatkah Tun Daim sebagai ketua perunding yang dilantik oleh Perdana Menteri dalam menjimatkan wang kerajaan?
(Shahbudindotcom 12/04/2019)

0

0

votes
Article Rating
Kongsikan artikel ini


HADI MASIH TERBELENGGU DENGAN POLITIK KAUM ATAU BELIAU TAK MAHU TOK MAT MENANG?

Presiden Pas, Hadi Awang baru-baru ini dirawat beberapa hari di IJN kerana tidak sihat.
Beliau baru saja keluar IJN dan mungkin dalam keadaan belum cukup rehat, tetapi semangatnya untuk membantu Mohamad Hasan, calon BN dalam PRK Rantau tetap tinggi.
Malam semalam beliau turun berkempen di Rantau dalam usahanya membantu Tok Mat itu.
Tidak seperti di PRK Semenyih sebelum ini di mana beliau tidak turun berkempen walaupun tidak mengalami sebarang gangguan kesihatan, kali ini dalam keadaan baru keluar IJN pun beliau tetap menggagahkan dirinya.
Dalam ceramahnya di Rantau malam semalam, Hadi secara jelas dan terang meminta pengundi memberi kemenangan kepada Tok Mat dengan alasan kawasan tersebut mempunyai majoriti pengundi Melayu di dalamnya.
Kata beliau, disebabkan ia kawasan Melayu maka pemimpin Melayu perlu dipilih sebagai wakilnya.
Sebelum ini, sebagai sebahagian agenda atau cita-cita menumbangkan PH dalam PRU15 akan datang, selain berbaik semula dengan UMNO, Pas juga telah menjalin kerjasama dengan MIC.
Hadi sendiri bersama beberapa pimpinan Pas telah mengadakan pertemuan rasmi dengan pimpinan MIC di pejabat parti gabungan BN itu.
Dalam waktu yang sama, Hadi turut melontar kesediaannya untuk bekerjasama MCA, sebuah lagi parti gabungan BN untuk melengkapkan kerjasama semua kaum untuk berhadapan dengan PH dalam pilihanraya akan datang.
Tambahnya, dalam keadaan masyarakat majmuk di negara ini, Pas sedia bekerjasama dengan sesiapa saja dan tidak akan bersikap jumud mengenainya.
Tapi, apa sudah jadi sekarang?
Baru saja menjalinkan kerjasama dengan MIC dan sedia bekerjasama dengan MCA serta menyatakan enggan bersikap jumud, mengapakah di Rantau ini Hadi sudah kembali memainkan sentimen perkaumannya?
Mengapa kembali jadi jumud?
Apakah dengan sokongan pengundi Melayu semata-mata Tok Mat mampu mencapai kemenangan di Rantau?
Apakah kempen Hadi ini bermakna Tok Mat tidak memerlukan sokongan pengundi bukan Melayu?
Lupakah Hadi bahawa komposisi pengundi Melayu Rantau hanya 52 peratus saja, manakala bakinya adalah bukan Melayu?
Apa masalah Hadi sebenarnya?
Beliau belum cukup sihat atau secara halus mahu Tok Mat tumbang di Rantau dengan sentimen perkauman dan politik jumud yang dimainkannya itu sedangkan selama ini tidak ada sesiapa pun, baik BN mahu pun PH, meniupkan sentimen itu?
(Shahbudindotcom 12/04/2019)

0

0

votes
Article Rating
Kongsikan artikel ini


ANWAR – KEKALAHAN RANTAU PERINGATAN BUAT PH

Keputusan Pilihan Raya Kecil (PRK) Dewan Undangan Negeri (DUN) Rantau ini merupakan keputusan rakyat.
Pakatan Harapan (PH) dan KEADILAN menghormati keputusan tersebut dan mengucapkan tahniah kepada Datuk Seri Mohamad Hasan.
Kekalahan ini merupakan peringatan kepada pimpinan PH untuk terus memberi perhatian yang sewajarnya terhadap kebimbangan rakyat berhubung isu ekonomi dan kos sara hidup.
Saya melahirkan keyakinan PH akan kembali bangkit mendapat sokongan rakyat selepas ini.
Terima kasih juga kepada jentera KEADILAN serta parti komponen PH yang lain kerana berjaya menunjukkan kematangan dan contoh baik ketika sesi kempen.
ANWAR IBRAHIM
13 APRIL 2019.

0

0

votes
Article Rating
Kongsikan artikel ini


PELUANG PH MENANG CERAH

Di malam terakhir kempen PRK Rantau sebelum hari pengundian, PH mengadakan ceramah Grand Finale di Bandar Sendayan.
Beberapa pemimpin utama PH hadir dan memberikan ucapan, antaranya Mohamad Sabu, Anthony Loke, Tian Chua, Aminuddin Harun, Dr. Wan Azizah Wan Ismail dan Anwar Ibrahim.
Anwar selaku Presiden PKR adalah penceramah terakhir menyampaikan ucapannya yang tamat beberapa minit sebelum jam 12.00 tengah malam.
Jumlah kehadiran di malam terakhir ini cukup membanggakan dan di luar dugaan di mana bukan saja hadirin memenuhi khemah, malah melimpah di sepanjang Dataran Metro Park Sendayan serta di tepi-tepi jalan di sekelilingnya.
Mereka tidak berganjak sehingalah Anwar menamatkan ucapannya.
Daripada wajah-wajah yang hadir yang rata-ratanya adalah pengundi Rantau, mereka terlihat begitu bersemangat untuk memastikan kemenangan PH di hari mengundi pada esok hari.
Sebagaimana dalam beberapa program kempen sebelum ini, ucapan Anwar sentiasa dinanti-nantikan dan diberikan tepukan oleh hadirin.
Sebagai Presiden PKR dan bakal Perdana Menteri selepas ini, Anwar tidak dinafikan telah bekerja keras dan tidak syak lagi merupakan penyumbang utama kepada peningkatan sokongan pengundi kepada calon PH, Dr. Streram.
Apatah lagi dengan janji Anwar yang tidak akan mengabaikan Rantau atas kedudukannya berjiran dengan Port Dickson, mereka memang berharap sangat kepada pembangunan yang lebih melimpah di masa akan datang.
Begitu juga dengan komitmen Aminuddin selaku Menteri Besar Negeri Sembilan bahawa dengan kemenangan Dr. Streram nanti, pasti lebih banyak manfaat akan dinikmati oleh pengundi Rantau daripada kerajaan.
Dengan rangkuman semua faktor itu, terutama kehadiran di program kempen malam terakhir ini, harapan PH untuk menang di Rantau ini adalah cerah sekali.
Rata-rata pengundi sedar memilih wakil rakyat kerajaan adalah lebih bermanfat berbanding Tok Mat yang hanya berkapasiti pembangkang semata-mata.
(Shahbudindotcom 13/04/2019)

0

0

votes
Article Rating
Kongsikan artikel ini


TOK MAT MENANG ATAU KALAH, UMNO TETAP AKAN BERMASALAH

Di ketika PH, khususnya PKR dilihat begitu bekerja keras untuk memenangi PRK Rantau bagi mengelakkan kemenangan hatrik kepada BN, ada rakan-rakan berpendapat biarlah Tok Mat diberikan kemenangan mudah kali ini.
Mereka berhujah bahawa kemenangan Tok Mat di Rantau, selepas BN menang di Cameron Highlands dan Semenyih sebelum ini, biar pun merupakan hatrik, tetapi ia adalah baik untuk rakyat.
Kata mereka, dengan kekalahan ketiga berturut-turut ia akan lebih menyedarkan PH agar memberi khidmat yang lebih baik kepada rakyat serta tidak lupa kepada janji-janji yang pernah dilafazkan ketika kempen PRU14 dahulu.
Lagi pun, tambah mereka, sekali pun PH kalah di Rantau ini, baik kerajaan Pusat atau kerajaan negeri tidak terjejas apa-apa pun.
Yang penting, tegas mereka, kedudukan pembangkang yang kuat adalah lebih memberi kebaikan kepada rakyat berbanding pembangkan yang tidak menentu.
Sekali pandang, nampak logik juga pandangan tersebut kerana dalam tempoh berbaki kira-kira empat tahun lagi sebelum PRU15 akan datang, kerajaan PH ini mestilah dilihat berkhidmat dengan baik kepada rakyat, menunaikan janji serta pemimpinnya menjaga kebajikan pengundi.
Tetapi, jika dilihat daripada sudut UMNO itu sendiri, menang atau kalahnya Tok Mat di Rantau ini, parti itu tetap berdepan masalahnya tersendiri.
Sebagai Timbalan Presiden UMNO yang sedang menjalankan tugas-tugas Presiden yang sedang bercuti tanpa tempoh ditetapkan untuk kembali bertugas, logiknya Zahid Hamidi tentulah berharap Tok Mat tidak menang dalam PRK ini.
Dengan Tok Mat tidak menang, Zahid Hamidi ada alasan yang kuat untuk segera menamatkan cutinya serta kembali semula memimpin UMNO.
Bila lagi peluang terbaik untuk Zahid Hamidi kembali bertugas selain daripada jika Tok Mat kalah di Rantau ini?
Kalau Tok Mat menang juga di Rantau ini, bermakna ini adalah kemenangannya yang ketiga berturut-turut dalam pilihanraya kecil sejak memangku tugas Presiden UMNO daripada Zahid Hamidi.
Ia sekaligus akan memperlihatkan kepimpinan Tok Mat lebih diterima dan akan membuatkan Zahid Hamidi terus “makan hati” dengan jawatan Presiden UMNO yang disandangnya.
Sebelum Zahid Hamidi bercuti, walaupun ada beberapa pilihanraya kecil ketika itu, namun UMNO sekali pun tidak pernah memenanginya.
Lebih daripada itu, dengan menangnya Tok Mat juga, Timbalan Presiden UMNO itu tentu akan bertambah “naik tocang” bukan saja untuk mengemudi parti, bahkan tidak mustahil akan melakukan pelbagai cara halus untuk mendesak pengunduran Zahid Hamidi.
Bagi Tok Mat, hanya dengan pengunduran terus Zahid Hamidi atau kalau boleh cepat-cepatlah kes mahkamahnya bermula dan kemudian disabitkan kesalahan, barangkali barulah tenang jiwanya dalam memangku tugas-tugas Presiden UMNO.
Untuk Zahid Hamidi, jika pengundurannya berjaya dilakukan sebelum beliau disabitkan kesalahan di mahkamah, bermakna akan tamatlah karier politiknya.
Tentu saja Zahid Hamidi tidak mahu itu berlaku kerana selain beliau masih ada keghairahan, tanpa jawatan juga akan membuatkannya tiada lagi sandaran untuk berjuang membela diri dan masa depannya.
Bermakna, memang atau kalahnya Tok Mat di Rantau ini, masalah dan berkecamuknya politik UMNO akan terus kita saksikan bersama.
(Shahbudindotcom 13/04/2019)

0

0

votes
Article Rating
Kongsikan artikel ini


TAHNIAH TOK MAT, TAKZIAH ZAHID HAMIDI, TAKZIAH KJ

Kemenangan Mohamad Hasan atau Tok Mat dalam PRK Rantau semalam sebenarnya tidaklah begitu memeranjatkan, malah sudah diduga oleh kebanyakan orang.
Rantau adalah kerusi tradisi dan selesa buat Tok Mat sejak 2004 lagi sehinggalah PRU14 lalu di mana beliau diisytiharkan menang tanpa bertanding di situ sebelum kemenangannya dibatalkan.
Kali terakhir beliau berentap ialah pada PRU 2013, Tok Mat menang di Rantau dengan majoriti 4,613 undi.
Maka, kemenangan beliau dalam PRK kali ini dengan majoriti 4,510 undi tidaklah membawa erti luar biasa dan istimewa apa-apa untuk dibanggakan.
Patutnya, dengan dibantu Pas, majoriti kemenangan Tok Mat bukan lebih rendah dan berkurangan sebanyak 103 undi, malah lebih tinggi berbanding PRU tahun 2013 itu.
Apa pun, sebagaimana yang disebut dalam tulisan semalam, menangnya Tok Mat akan memberi implikasi yang tersendiri kepada UMNO.
Tok Mat adalah Timbalan Presiden UMNO yang sedang menjalankan tugas-tugas Presiden UMNO kerana Zahid Hamidi memutuskan untuk bercuti berikutan kepimpinannya banyak dipertikaikan, selain sedang berdepan deretan pertuduhan di mahkamah.
Dengan menang di Rantau, sebelum ini mengetuai kemenangan UMNO dan BN di Cameron Highlands dan Semenyih, bermakna kepimpinan Tok Mat diterima dengan baik oleh ahli-ahli UMNO yang sebelumnya agak terkedu kerana kehilangan kuasa.
Pas yang memberi sokongan kepada UMNO juga nampaknya lebih selesa dengan kepimpinan Tok Mat berbanding Zahid Hamidi. Sebab itu kerjasama UMNO dan Pas semakin baik sekarang ini daripada sebelumnya.
Dalam situasi ini, Zahid Hamidi kini boleh terus menyambung cutinya sehingga pemilihan UMNO tahun 2021 nanti atau jika lebih baik hati, lagi molek jika beliau dapat segera menghantar surat berhenti.
Tiada ruang dan peluang lagi untuk beliau kembali menerajui UMNO meskipun dirinya adalah Presiden UMNO yang sah.
Realitinya, kedudukan Zahid Hamidi hanya sah pada jawatan, tetapi kepimpinannya seolah-olah tidak sah di hati ahli-ahli UMNO.
Lebih baik Zahid Hamidi menumpukan perhatian kepada kes-kes mahkamahnya saja dan bersiap sedia untuk menjalani hukuman penjara jika disabitkan bersalah nanti.
Kalau beliau kembali memimpin UMNO, bukan saja parti itu kembali lemah seperti sebelumnya, bahkan Tok Mat sendiri yang mungkin sudah syok dengan kuasa-kuasa Presiden UMNO tidak sedia untuk kembali dengan peranan hakikinya sebagai Timbalan Presiden UMNO.
Tok Mat mungkin akan memberi sokongan dan kerjasama ala kadar saja kepada Zahid Hamidi sementara menunggu pemilihan UMNO tahun 2021 di mana beliau ketika itu pasti akan menawarkan diri bertanding sebagai Presiden UMNO.
Kesan kedua daripada melonjaknya nama Tok Mat sekarang bererti peluang Khairy Jamaluddin untuk bertanding semula sebagai Presiden UMNO sudah tertutup dengan sendirinya.
Dalam UMNO Rembau, Tok Mat adalah Ketua Bahagian manakala KJ merupakan Timbalan Ketua Bahagian. Tok Mat juga Pengerusi Perhubungan UMNO Negeri Sembilan.
Dalam pemilihan UMNO 2018 lalu, Tok Mat bertanding Timbalan Presiden UMNO, sementara KJ menutuskan di saat-saat akhir bertanding jawatan Presiden UMNO.
Tetapi ketika itu, siapa pun bebas bertanding kerana kedua-dua jawatan tertinggi UMNO itu kosong setelah UMNO hilang kuasa Putrajaya dalam PRU14.
Pemilihan 2021 nanti sudah jadi berbeza dengan 2018 lalu. Dengan Tok Mat sudah sedia menduduki kerusi Timbalan Presiden dan mungkin sudah pun memangku jawatan Presiden UMNO, jika beliau menawarkan diri sebagai Presiden UMNO, ia memang sesuatu yang wajar dan munasabah.
Namun, KJ selaku Timbalan Ketua UMNO Bahagian Rembau yang berada di bawah Tok Mat, beliau bukan saja tidak munasabah untuk sekali lagi bertanding jawatan Presiden UMNO, malah tidak masuk akal sama jika menawarkan diri sebagai Timbalan Presiden UMNO.
Takkanlah kedua-dua pemimpin dari Rembau mahu bertanding kedua-dua jawatan tertinggi dalam UMNO pula.
Dalam hal ini, yang patut mengalah tentulah KJ kerana beliau ketika ini tiada sebarang jawatan dalam UMNO Pusat.
Selepas Tok Mat menjadi Presiden UMNO, beliau seterusnya tentulah mahu bertanding di kerusi Parlimen Rembau pula yang sekarang diduduki oleh KJ kerana jika nasib baik UMNO dan BN menang PRU15 pada tahun 2023, idamannya selepas itu tentulah kerusi Perdana Menteri.
Bermakna selepas ini, KJ bukan saja akan tersisih dalam hireaki kepimpinan UMNO, bahkan tiada peluang lagi untuknya bertanding di kerusi Parlimen.
Mudah kata, selepas kemenangan di Rantau ini, selain ucapan tahniah harus diberikan kepada Tok Mat kerana bintangnya nampak akan terus bersinar tanpa diduga, ucapan takziah juga selayaknya diberikan awal-awal kepada Zahid Hamidi dan juga KJ.
(Shahbudindotcom 14/04/2019)

0

0

votes
Article Rating
Kongsikan artikel ini


INI BUKAN JUAL NEGARA KEPADA CHINA KE?

Perdana Menteri, Tun Mahathir Mohamad berkata, Malaysia Rail Link Sdn Bhd (MRL) dan China Communications Construction Company Ltd (CCCC) bersetuju membentuk syarikat usaha sama (JV) 50:50 bagi mengurus, mengoperasi dan menyelenggara rangkaian Landasan Keretapi Pantai Timur (ECRL).
Beliau, berkata, persetujuan itu adalah susulan pemeteraian Perjanjian Tambahan (SA) oleh MRL dan CCCC pada 12 April lalu.
“CCCC bersetuju untuk mengambil bahagian dalam operasi dan penyelenggaraan ECRL menerusi JV 50:50 di mana syarikat China itu akan menyediakan sokongan teknikal dan berkongsi risiko operasi selepas projek siap,” katanya pada sidang akhbar di Putrajaya.
Tun Mahathir seterusnya berkata, tindakan itu akan mengurangkan beban kewangan ke atas Malaysia, yang sebelum ini menanggung kos keseluruhan operasi dan penyelenggaraan (O&M).
“Selain itu, Malaysia juga boleh memanfaatkan kepakaran CCCC dalam O&M, sekali gus meningkatkan daya maju jangka panjang projek itu,” katanya lagi.
Apakah makna semua ini?
Tidakkah ini bermakna CCCC, sebuah syarikat dari China akan menguasai 50 peratus kepentingan dalam ECRL?
Ini bukan jual negara kepada China ke?
(Shahbudindotcom 15/04/2019)

0

0

votes
Article Rating
Kongsikan artikel ini


MEMANG RAMAI MENYESAL PUN….

Kata Menteri Kewangan, Lim Guan Eng, kerajaan PH akan berdepan masalah jika rakyat ketika ini berasa menyesal mengundi gabungan itu dalam PRU14 yang lalu.
Tegas beliau, pilihan itu hanya dilihat betul jika rakyat merasakan kehidupan mereka di bawah kerajaan PH ini adalah lebih baik berbanding semasa BN dahulu.
“Kalau mereka merasakan suatu kesilapan mengundi BN, ia adalah petanda bahaya kepada PH,” ujar beliau lagi.
Apa sebenarnya perasaan rakyat ketika ini?
Kenapa hanya dalam tempoh beberapa bulan saja selepas menumbangkan Najib Razak, bekas Perdana Menteri itu seolah-olah disanjung serta diminati semula?
Mengapa dalam tiga PRK terakhir – Cameron Highlands, Semenyih dan Rantau – pengundi tidak lagi memberi kemenangan kepada PH sebagaimana empat PRK sebelumnya – Sungai Kandis, Seri Setia, Balakong dan Port Dickson?
Adakah pengundi sudah menyesal dan menyedari kesilapan mereka, lalu ingin berpatah balik memilih BN semula?
Dalam kebanyakan keadaan, walaupun pedih untuk diakui, majoriti rakyat sememangnya menyesal mengundi PH dan menjadikan gabungan itu sebagai kerajaan.
Penyesalan paling besar ialah kerana PH gagal menunaikan janji-janji yang dimanifestokan dalam PRU14 lalu.
Janji PTPTN, menghapuskan hutang Felda, menurunkan kos sara hidup serta harga barang, memulihkan ekonomi, menambah peluang pekerjaan, menghapuskan tol serta banyak lagi janji yang terkandung dalam Buku Harapan, bukan saja gagal ditunaikan tetapi asyik-asyik menyalahkan kerajaan lalu sebagai alasan ketidakmampuan melaksanakannya.
Kalau pun mahu memberi alasan, biarlah logik serta munasabah dan janganlah dalam mengeluh ketiadaan wang, namun kerajaan dalam waktu yang sama ingin pula melaksanakan projek kereta ketiga, kereta terbang dan membawa semula perlumbaan kereta F1.
Apa sebenarnya keutamaan kerajaan – menjaga kebajikan rakyat atau memenuhi keghairahan serta nafsu peribadi segelintir pemimpinnya?
Kehanyakan janji yang ditunaikan selama 11 bulan memerintah ini hanyalah janji-janji kecil yang tidak memberi banyak kesan kepada kehidupan rakyat.
GST yang dihapuskan, tetapi diganti dengan SST yang realitinya tidak banyak beza pun antara keduanya. Harapan rakyat untuk melihat SST yang diperkenalkan semula adalah sama dengan kaedah lama seperti sebelum GST diperkenalkan dahulu, langsung tidak menjadi kenyataan.
Bagi kebanyakan rakyat, dengan ada juga cukai perkhidmatan 6 peratus dalam SST, ia tidaklah berbeza dengan GST yang diperkenalkan Najib sebelum ini.
Ramai yang berpandangan kini adalah lebih baik jika kadar GST terus diperkenalkan, tetapi diturunkan daripada 6 peratus kepada 3 peratus kadarnya.
Yang paling membuatkan rakyat marah ialah apabila Tun Mahathir Mohamad, di sebalik enggan menunaikan janji-janji yang membawa kemenangan kepada PH, dengan selamba berkata Buku Harapan bukanlah sebuah kitab suci yang kandungannya wajib untuk dilaksanakan.
Kenapa tidak bercakap seperti itu sebelum PRU14 lalu?
Meskipun banyak kelemahan PH seperti barisan menteri yang tidak berwibawa, dasar yang celaru dan sebagainya, berdasarkan tinjauan umum, kemarahan rakyat yang membuatkan mereka menyesal mengundi gabungan itu ialah kerana keengganan menunaikan janji serta memberi alasan yang seolah-olah memperbodohkan rakyat mengenainya.
Jika kerajaan tidak segera berusaha memulihkan keadaan dan menunaikan janji serta Tun Mahathir mesti berhenti memberi alasan yang memperbodohkan rakyat, percayalah, rasa menyesal ini akan terus berpanjangan sehingga PRU15 akan datang.
Meskipun masih ada masa lagi untuk berubah, perubahan dan menunaikan janji jangan lagi ditangguh-tangguhkan.
(Shahbudindotcom 16/04/2019)

0

0

votes
Article Rating
Kongsikan artikel ini


ANWAR MENGADAP SULTAN BRUNEI

Hari ini mengadap Sultan Brunei Darussalam Sultan Hassanal Bolkiah selama satu jam di Istana Nurul Iman, Bandar Seri Begawan.
Baginda dan saya menyentuh usaha meningkatkan kerjasama dua negara sahabat, dan menyatakan keperluan memahami perkembangan terkini kedua-dua negara.
Usaha dan upaya meningkatkan mutu pendidikan juga turut diketengah dan dibincangkan.
ANWAR IBRAHIM
16 April 2019.

0

0

votes
Article Rating
Kongsikan artikel ini


KENAPA NAJIB TENGKING, MARAH POLIS?

Sebagaimana yang dilaporkan media dan terpapar dalam video yang tersebar luas di media sosial, Najib Razak didapati menengkis dan menepis tangan seorang anggota polis yang cuba menghalang seorang pelajar yang tiba-tiba meluru kepadanya.
Pelajar terbabit menghampiri Najib kerana ingin bertanya mengapa dia tidak dibenarkan masuk untuk mengikuti perbicaraan melibatkan bekas Perdana Menteri itu.
Bagaimanapun seorang anggota polis cuba menghalang pelajar berkenaan daripada bertanyakan soalan dengan cuba menarik tangannya ke tepi.
Najib kemudian didapati seakan menjerit “tak payah” kepada anggota polis berkenaan kerana mahu mendengar aduan yang disampaikan oleh pelajar itu.
Pelajar terbabit selepas itu terus bertanyakan soalan mengenai larangan pihak mahkamah terhadapnya.
Sebelum menjawab soalan pelajar itu, Najib dilihat sempat memalingkan mukanya kepada anggota polis yang ditengking tadi sambil mengangkat tangan dan meminta maaf kepadanya.
Dia nak tanya soalan sikit, kata Najib lagi.
Bagi menjawab soalan pelajar terbabit, Najib menjelaskan perkara itu bukan di bawah bidang kuasanya, sebaliknya merupakan urusan mahkamah.
Najib seterusnya masuk ke keretanya dan berlalu pergi meninggalkan mahkamah.
Hari ini adalah masuk hari keempat dalam perbicaraan Najib yang berdepan tujuh pertuduhan berkaitan dana RM42 juta milik SRC International, bekas anak syarikat 1MDB.
Yang menjadi tanda tanya ramai, kenapa Najib tiba-tiba naik angin, marah-marah dan menengkis anggota polis?
Bukankah beliau selama ini dikenali sebagai pemimpin yang tenang, selamba dan tidak mudah marah?
Apakah beliau dalam keadaan tertekan dengan laluan hidup yang sedang dilaluinya sekarang?
Apakah mungkin beliau lebih tertekan kerana penyokongnya semakin berkurangan menunggunya di mahkamah?
Ke mana menghilangnya para penyokong Najib yang banyak mendapat nikmat dan kekayaan ketika beliau berkuasa dahulu sebagai Perdana Menteri sebelum ini?
Mengapa ramai daripada mereka, termasuk bekas pegawainya sendiri, banyak yang menghilangkan diri dan tidak sesetia seperti penyokong Anwar Ibrahim dahulu?
(Shahbudindotcom 17/04/2019)

0

0

votes
Article Rating
Kongsikan artikel ini


JANGAN HANYA GHAIRAH TUKAR NAMA?

Sejak PH mengambil alih pentadbiran kerajaan, keghairahan menukar nama atau menjenamakan semula sesuatu perkara seolah-olah merupakan suatu keghairahan baru.
Satu demi satu perkara telah ditukar namanya.
Antara yang ditukar nama ialah:-
1. BR1M menjadi BSH atau Bantuan Sara Hidup.
2. Klinik 1Malaysia menjadi Klinik Komuniti.
3. RTC menjadi PKD atau Pusat Komuniti Desa.
4. JKKK menjadi MPKK atau Majlis Pengurusan Komuniti Kampung.
5. KRIM atau Kedai Rakyat 1Malaysia menjadi HopeMart.
6. KADS1M atau Kad Diskaun Siswa 1Malaysia menjadi BPPT atau Bantuan Pelajar Pendidikan Tinggi.
7. SPAD atau Suruhanjaya Pengangkutan Awam Darat menjadi APAD atau Agensi Pengangkutan Awam Darat.
8. Permata menjadi Genius.
Mungkin ada beberapa perkara lain lagi yang turut ditukar namanya di bawah di bawah PH ini yang terlepas pandang untuk disenaraikan di sini.
Terbaru, terdedah pula kertas mesyuarat Exco Negeri Selangor berhubung cadangan mahu menukar nama KLIA kepada SIA atau Sepang International Airport.
Kegilaan apakah ini?
Bukankah KLIA sudah dikenali di seluruh dunia yang merupakan lapangan terbang utama untuk Malaysia dengan mengambil sempena nama ibu negaranya?
Di mana logiknya ia mahu ditukar nama kepada SIA?
Apakah semua perkara di bawah BN perlu ditukar nama?
Apakah PH hanya pandai menukar nama saja?
Di mana perkara baru untuk rakyat yang lahir daripada idea mereka sendiri?
(Shahbudindotcom 18/04/2019)

0

0

votes
Article Rating
Kongsikan artikel ini


MACAM ADA NADA CEMBURU SAJA BUNYINYA….

Naib Presiden Pas, Mohd Amar Nik Abdullah menempelak pemimpin Amanah sebagai tidak mampu menjaga Islam meski memegang jawatan tinggi dalam kerajaan Persekutuan.
Katanya, kalau dikira dalam konteks parti, Pas juga boleh bersama dengan PH dan jika itu berlaku, beliau mungkin sudah menjadi menteri ketika ini.
“Nak banding dengan seorang dua dalam kabinet, rasanya cerdik ambo (saya). Ambo rasa cerdik ambo.
“Selepas PRU ke-14 wartawan tanya presiden, PAS tak menyesal ke tidak bersama PH dan beliau jawab mudah. Sikit pun tak disesalkan. Tiada kesalan walaupun kita tak dapat apa-apa.
“Sebab matlamat kita matlamat Islam. Kalau kita duduk di Putrajaya boleh jadi menteri pun, tapi kalau setakat boleh naik kereta besar, gaji besar, bini boleh rasmi kapal tapi kita tak boleh bercakap bab Islam buat apa?
“Dijaga (kawal) bukan main dengan kereta kebal, askar tetapi nak jaga Islam tak boleh. Itu benda penting untuk kita ingat, jadi bagi kita kepentingan Islam lebih utama.
“Saya sengaja sebut nak bagi kita faham,” katanya ketika berucap merasmikan Mesyuarat Agung Pas Kawasan Tanah Merah, Kelantan.
Walaupun rasanya tidak sukar menjangka bahawa kenyataan Mohd Amar ini adalah ditujukan kepada Presiden Amanah, Mohamad Sabu yang mana isteri beliau telah merasmikan kapal TLDM, KD Keris baru-baru ini, tetapi jelas tergambar ada nada cemburu dan iri hati dalam bait-bait ucapan yang disampaikannya.
Jika tidak cemburu dan iri hari, mengapakah perkara itu menjadi topik ucapannya sedangkan amalan menjemput isteri orang kenamaan, termasuk isteri menteri pertahanan untuk merasmikan kapal milik TLDM adalah amalan biasa sejak dahulu lagi?
Sabarlah wahai pemimpin Pas dan janganlah iri hati atau cemburu terhadap kejayaan orang lain. Tak baik.
Adakah berperasaan cemburu dan iri hati sehingga mencaci orang lain sebahagian daripada ajaran Islam?
Sikap beginikah yang dikatakan lebih cerdik dan mampu menjaga Islam itu?
(Shahbudindotcom 19/04/2019)

0

0

votes
Article Rating
Kongsikan artikel ini


APAKAH MB PERAK BAKAL TERIMA NASIB SEPERTI OSMAN SAPIAN?

Kedudukan Ahmad Faizal Azumu atau Peja sebagai Menteri Besar Perak sekali lagi menjadi bualan dan perhatian berikutan tersebarnya audio perbualan yang mengkritik dan mempertikai kepimpinannya.
Audio berkenaan dikatakan melibatkan Exco dan Adun PH di Perak sendiri.
Walaupun ada Exco dan Adun yang dikaitkan dengan audio berkenaan menafikan rakaman audio itu suara mereka, tetapi Peja sendiri tidak menolak kemungkinan wujudnya usaha untuk menjatuhkannya.
Kata Peja yang merupakan satu-satunya Adun Bersatu yang menang dalam PRU14 lalu, usaha untuk menjatuhkannya itu memang wujud sejak beliau mula memegang jawatan itu lagi.
“Tetapi, saya masih lagi Menteri Besar Perak. Esok pun saya masih Menteri Besar lagi, kecuali kalau saya jatuh tangga dan mati,” katanya.
Berbanding Menteri Besar atau Ketua Menteri PH yang lain, Peja dilihat paling tidak stabil kedudukannya.
Sejak awal lagi, ada saja desas-desus atau khabar angin tersebar yang dikatakan bertujuan menyingkirkannya.
Rasa-rasanya sudah tiga atau empat kali perkara itu timbul sama ada perancangan itu melibatkan Adun UMNO atau Adun PH sendiri.
Kenapakah Peja begitu kerap dipertikaikan dan mahu dijatuhkan?
Adakah kerana kepimpinannya yang tidak memuaskan atau kerana beliau satu-satunya Adun Bersatu yang menang pilihanraya berbanding PKR, DAP dan Amanah yang memiliki lebih banyak kerusi?
Jika diimbas, selain Peja, seorang lagi ketua kerajaan negeri yang sering menjadi bualan dan dipertikaikan ialah Osman Sapian, juga daripada Bersatu yang menjadi Menteri Besar Johor sebelum ini.
Bagaimanapun, berikutan beberapa kritikan dan ketidakpuasan hati banyak pihak terhadapnya, beliau sudah pun digantikan dengan Dr. Shahruddin Jamal, baru-baru ini.
Dengan semacam berterusan usaha mahu menyingkirkan Peja sebagai Menteri Besar Perak, perhatian kini ialah mampukah beliau terus bertahan sehingga ke penghujung penggal memegang jawatan tersebut?
Atau tidak lama lagi beliau pun mungkin menuruti nasib seperti Osman Sapian juga?
(Shahbudindotcom 20/04/2019)

0

0

votes
Article Rating
Kongsikan artikel ini


JANGAN DIAMALKAN LAGI PERKARA SEPERTI INI….

Pada Jumaat lalu, Menteri Wilayah Persekutuan, Khalid Samad telah melakukan kunjung hormat ke -Kementerian Pertahanan yang diterajui oleh Mohamad Sabu.
Laporan mengenai kunjung hormat itu turut dipaparkan dalam FB rasmi Kementerian Pertahanan Malaysia.
Kedua-duanya, Mohamad Sabu dan Khalid Samad adalah menteri dan anggota kabinet di bawah pimpinan Tun Mahathir Mohamad.
Lebih daripada itu, kedua-duanya juga adalah pemimpin Amanah di mana Mohamad Sabu adalah Presiden Amanah, manakala Khalid pula ialah Pengarah Komunikasi Amanah.
Sebagai anggota kabinet, Mohamad Sabu dan Khalid wajib bertemu setiap minggu pada hari Rabu dalam mesyuarat mingguan kabinet.
Dalam Amanah pula, biasanya setiap bulan pasti ada mesyuarat yang mempertemukan mereka sama ada di peringkat pimpinan tertinggi atau pengurusan parti.
Makanya, untuk apa sebenarnya Khalid melakukan kunjungan hormat ke kementerian yang diterajui Mohamad Sabu itu?
Sesama anggota kabinet dan parti pun masih mahu melakukan kunjungan hormat ke?
Kalau hanya untuk bertemu, tak bolehkah sekadar minum teh tarik di kedai mamak, minum di coffee house hotel atau bertandang ke rumah saja?
Pernahkah di mana-mana dunia ini, ada menteri melakukan kunjungan hormat ke atas sesama rakan menteri sendiri?
Bukankah kunjung hormat biasanya dilakukan pihak luar, bukannya sesama menteri dan sesama parti?
Tolonglah…jangan dilakukan lagi amalan sebegini di lain-lain masa. Malu PH dibuatnya.
(Shahbudindotcom 21/04/2019)

0

0

votes
Article Rating
Kongsikan artikel ini


APAKAH TUN M MAHU KURANGKAN KUASA RAJA2 SEKALI LAGI?

Perdana Menteri, Tun Mahathir Mohamad mendedahkan, kerajaan masih belum mendapat jawapan daripada Yang Dipertuan Agong berhubung calon Ketua Hakim Negara yang dipersembahkan kepada baginda.
“Saya selalu bayangkan bahawa Agong adalah orang yang mesti meluluskan semua pelantikan kanan tetapi entah bagaimana, sekarang perlu merujuk kepada Majlis Raja-Raja.
“Sekarang, bukan hanya Agong tetapi juga harus melalui Raja-Raja.
“Saya tidak tahu apa maksudnya. Keputusan (Putrajaya) tidak boleh diubah kecuali terdapat alasan yang sah.
“Kita telah membuat keputusan berhubung calon Ketua Hakim Negara dan menghantarnya kepada Agong.
“Buat masa ini, saya masih belum mendapat pengesahan mengenai calon berkenaan,” jelas Tun Mahathir lagi.
Jawatan Ketua Hakim Negara kosong berikutan persaraan Richard Malanjun sejak 12 April lalu.
Dalam waktu yang sama, Tun Mahathir mengakui sukar untuk menyelesaikan masalah campurtangan Raja-Raja dalam pentadbiran kerajaan.
Namun, tegas beliau, perkara itu boleh diatasi jika kerajaan mempunyai majoriti dua pertiga dalam Parlimen.
“Saya kena kata ia masalah sukar, tetapi saya akan cuba,” tambah beliau lagi.
Apakah makna semua ini?
Apakah ini memberi petanda bahawa sekiranya kerajaan mempunyai majoriti dua pertiga di Parlimen dalam waktu terdekat ini, Tun Mahathir akan sekali lagi meminda Perlembagaan berkenaan kuasa Raja-Raja?
Masih tidak cukup lagikah pindaan Perlembagaan yang pernah dibuat pada tahun 1993 dahulu?
(Shahbudindotcom 22/04/2019)

0

0

votes
Article Rating
Kongsikan artikel ini


TAHNIAH EXCO BARU JOHOR

Seramai 10 Ahli Majlis Mesyuarat Kerajaan Negeri Johor (EXCO) mengangkat sumpah di hadapan DYMM Sultan Johor, Sultan Ibrahim Ibni Almarhum Sultan Iskandar.
Istiadat Pelantikan YB Ahli-Ahli Majlis Mesyuarat Kerajaan berlangsung di Balai Mengadap, Istana Bukit Serene, Johor Bahru hari ini (22 April).
Pada majlis sama, DYMM Sultan Johor berkenan mengurniakan Darjah Sultan Ibrahim Johor Yang Amat Disanjungi Pangkat Kedua Dato’ Mulia Sultan Ibrahim Johor (DMIJ) kepada Menteri Besar Johor, Dr. Sahruddin Jamal yang membawa gelaran Dato.
Dato’ Dr. Sahruddin mengangkat sumpah sebagai Menteri Besar Johor Ke-17 pada 14 April lalu.
Ahli Majlis Mesyuarat Kerajaan Negeri Johor yang mengangkat sumpah ialah:-
1. Aminolhuda Hassan (Parit Yaani)
2. Dzulkefly Ahmad (Kota Iskandar)
3. Jimmy Puah Wee Tse (Bukit Batu)
4. Dr S Ramakrishnan (Bekok)
5. Mohd Khuzzan Abu Bakar (Semerah)
6. Sheikh Omar Ali (Paloh)
7. Tan Chen Choon (Jementah)
8. Mohd Solihan Badri (Tenang)
9. Tosrin Jarvanthi (Bukit Permai)
10. dan Liow Cai Tung (Johor Jaya).

0

0

votes
Article Rating
Kongsikan artikel ini


EXCO BERDIRI TEGUH SOKONG MB PERAK

1. Pertamanya, saya mengucapkan terima kasih kepada semua Exco Kerajaan Negeri Perak yang bersama di dalam sidang media pada hari ini dan memberikan mandat kepada saya mengetuai sidang media ini.
2. Kedua saya turut mengucapkan terima kasih kepada semua media yang hadir di dalam sidang media ini.
3. Mengenai rakaman audio yang tersebar baru-baru ini terutamanya mengenai khabar angin yang mengatakan ketiadaan sokongan terhadap YAB Menteri Besar, saya ingin menegaskan bahawa ini adalah satu perbuatan dan propaganda ‘pecah dan perintah’ serta iri hati terhadap kepimpinan Kerajaan Pakatan Harapan negeri Perak.
4. Isu ini sebenarnya menambahkan perpaduan kami dan menguatkan lagi hubungan kami sebagai sebuah keluarga demi kepentingan rakyat Perak khasnya.
5. Bagi menjawab semua keraguan tersebut kami dengan ini menzahirkan sokongan penuh kami yang tidak berbelah bahagi terhadap kepimpinan YAB Menteri Besar sebagai ketua dan pemimpin PH negeri Perak dan sebagai Menteri Besar yang mengetui kerajaan PH negeri Perak.
6. Bukan sahaja Exco Kerajaan Negeri, malah semua ADUN Pakatan Harapan serta kepimpinan parti kami masing-masing berdiri teguh dan memberikan sokongan padu kami terhadap kepimpinan YAB Menteri Besar khasnya.
7. Jesteru, kami berjanji kepada rakyat negeri Perak untuk meletakkan agenda rakyat sebagai keutamaan kami demi untuk memastikan peningkatan taraf ekonomi dan kesejahteraan rakyat negeri Perak seluruhnya.
Sekian, terima kasih.
ASMUNI AWI
EXCO Kanan Kerajaan Negeri Perak
22 APRIL 2019.

0

0

votes
Article Rating
Kongsikan artikel ini


HUBUNGAN TUN MAHATHIR – MUHYIDDIN RETAK?

Mesyuarat khas Bersatu yang diadakan malam semalam rupa-rupanya telah bertukar menjadi pengesahan wujudnya keretakan hubungan antara Tun Mahathir Mohamad dan Muhyiddin Yassin.
Mesyuarat khas itu diadakan atas permintaan Tun Mahathir yang tidak puas hati dengan perlantikan dua Exco baru Johor, Solihan Badri dan Tosrin Jarvanthi.
Tun Mahathir, sebagaimana persetujuan awal, dikatakan tidak mahu ada perubahan pada kedudukan Exco Johor, kecuali penambahan seorang lagi Exco daripada Bersatu bagi menggantikan Dr. Shahruddin yang telah dilantik sebagai Menteri Besar.
Bagaimanapun, ketika Muhyiddin mengadap Sultan Johor bersama Dr. Shahruddin, beliau dilaporkan telah mempersembahkan nama Solihan dan Tosrin dengan tidak memaklumkan kepada Tun Mahathir terlebih dahulu mengenainya.
Susulan itu, Tun Mahathir bukan saja terperanjat, malah kecewa dengan Muhyiddin yang tidak saja membelakangkannya, malah dilihat berpihak kepada kehendak istana.
Dalam isu hubungan yang suam-suam kuku dengan Raja dan Sultan ketika ini, Tun Mahathir dilapor lebih berharap kerajaan menunjukkan ketegasan dan tidak terlalu akur kepada kehendak istana.
Tambahan lagi, Muhyiddin dikatakan seperti cuba mengambil kesempatan dengan meletakkan penyokong kuatnya iaitu Solihan dan Tosrin sebagai Exco Johor.
Selain Dr. Shahruddin yang merupakan penyokong Muhyiddin, perlantikan dua Exco baru dianggap mengesahkan bahawa Muhyiddin sedang cuba mengukuhkan lagi kedudukannya.
Lantaran kecewa, Tun Mahathir telah memanggil mesyuarat khas untuk membincangkan perkara tersebut, bahkan turut meluahkan keinginan meletakkan jawatan sebagai Perdana Menteri berikutan kata-katanya sebagai Pengerusi Bersatu tidak lagi didengari oleh Presiden partinya sendiri.
Selain itu, mesyuarat khas tersebut juga panas dengan serangan oleh beberapa Ahli MPT pro Tun Mahathir terhadap Muhyiddin atas tindakannya itu.
Sebagai meredakan kekecewaan Tun Mahathir yang sampai mahu meletakkan jawatan itu, beberapa Ahli MPT kemudian bersolidariti menyatakan sokongan kepada Perdana Menteri serta memintanya agar tidak mudah mengalah dengan apa yang sedang berlaku.
Walaupun tidak ada sebarang keputusan dalam mesyuarat khas itu, melainkan hanya sesi meluahkan perasaan, menyatakan kekecewaan dan menyerang Muhyiddin, yang nyata hubungan Tun Mahathir dengan Presiden Bersatu kini sudah tidak lagi semesra dulu.
Bibit-bibit keretakan kini semakin jelas dan ketara antara kedua mereka.
Tun Mahathir, selain mula kecewa, turut sudah ada kecurigaan dengan kesetiaan Muhyiddin terhadapnya.
Hanya sehari selepas mesyuarat khas itu, sekarang sudah terdengar adanya gerakan mahu menyingkirkan Muhyiddin sebagai Presiden Bersatu dalam pemilihan parti yang akan diadakan pada hujung tahun ini.
Sebagai sokongan kepada Tun Mahathir atas kedudukannya di kerusi Perdana Menteri, gerakan itu mahu Tun Mahathir sendiri diletakkan sebagai Presiden Bersatu, bukan lagi Pengerusi Bersatu seperti sekarang ini.
Mereka mahu Tun Mahathir berkuasa penuh dan menguasai sepenuhnya Bersatu, sama seperti ketika beliau menjadi Presiden UMNO dahulu.
Di waktu yang sama, program solidariti yang melibatkan himpunan ahli-ahli Bersatu di beberapa negeri turut sedang dirancang untuk menyatakan sokongan terbuka daripada ahli-ahli parti itu kepada Tun Mahathir.
Sudah tentu program solidariti yang digerakkan, antaranya melibatkan Ahli MPT pro Tun Mahathir sendiri itu akan mengenepikan Muhyiddin daripada dijemput sama.
Apa nak jadi ni?
Apakah Muhyiddin akan jadi mangsa politik Tun Mahathir seterusnya?
(Shahbudindotcom 24/04/2019)

0

0

votes
Article Rating
Kongsikan artikel ini


TUN M NAK LETAK JAWATAN, APAKAH ACAH2 INI BERTUJUAN MENAIKKAN MUKHRIZ MENGGANTIKAN MUHYIDDIN?

Hanya kerana tidak puas hati dengan perlantikan dua Exco Johor yang baru, Tun Mahathir Mohamad bukan saja memanggil mesyuarat khas Bersatu secara tergempar, tetapi beliau kemudiannya seperti merajuk dan menawarkan untuk meletakkan jawatan sebagai Perdana Menteri.
Kononnya beliau kecewa kerana keputusan yang sudah dipersetujui dalam Bersatu untuk tidak membuat perubahan dalam barisan Exco, tetapi diingkari oleh Muhyiddin Yassin selaku presiden parti bersama Menteri Besar Johor, Dr. Shahruddin Jamal.
Ehh…ehh…betul ke Tun Mahathir sampai nak letak jawatan kerana perkara itu?
Atau beliau sebenarnya hanya acah-acah saja?
Tun Mahathir, berdasarkan sejarah perjuangannya, beliau bukanlah pemimpin yang mudah kecewa, merajuk dan patah hati.
Jiwanya adalah jiwa kental dan suka melawan. Amerika dan kuasa besar Barat pun tidak pernah membuatnya takut atau gentar untuk berlawan, apatah lagi dengan perkara-perkara lain.
Di dalam negara, jika beliau tidak setuju, semua orang akan dilawannya, tidak kira sama ada mereka itu Perdana Menteri, Sultan atau Raja sekali pun.
Lagi pun, isu perlantikan dua Exco Johor adalah terlalu kecil untuk Tun Mahathir jadi kecewa, patah hati, merajuk dan ingin meletakkan jawatan, kecuali jika sekarang beliau sudah terlalu sensitif kerana faktor usia tua benar-benar sudah melanda jiwanya.
Untuk itu, ramai yang sangsi dan was-was bahawa Tun Mahathir benar-benar serius mahu meletakkan jawatannya.
Bagaimanapun, berikutan ancaman Tun Mahathir mahu meletakkan jawatan itu yang dilihat mengancam masa depan dan sumber rezeki sesetengah pihak, para Ahli MPT Bersatu kemudian bersolidariti menyatakan sokongan penuh terhadap Perdana Menteri.
Sokongan tersebut selepas itu bukan saja membuktikan Tun Mahathir terus mendapat sokongan untuk kekal sebagai Perdana Menteri dan menjadi Pengerusi Bersatu, malah membuatkan munculnya desakan agar Muhyiddin diundurkan daripada jawatannya.
Muhyiddin dilihat bukan lagi gandingan yang terbaik untuk Tun Mahathir, susulan isu perlantikan Exco Johor, baru-baru ini.
Di peringkat awal ini, sudah muncul permintaan agar Tun Mahathir sendiri menjadi Presiden Bersatu mengambil alih tempat Muhyiddin sebagai usaha agar kediktatorannya dalam mengurus parti seperti mengetuai UMNO dahulu dapat diulangi, sekaligus memberi jaminan tiada ada mana-mana perkara yang sudah diputuskan atau dipersetujui, tiba-tiba diengkari oleh pihak lain.
Walaupun terlihat ada yang bersetuju, dari segi logiknya, menjadikan Tun Mahathir sebagai Presiden Bersatu daripada Pengerusi yang dipegangnya sekarang adalah sesuatu yang sukar diterima dan tidak masuk akal.
Ia seperti menukar seorang pengerusi GLC menjadi pengarah urusan saya saja layaknya.
Walaupun pengerusi GLC tiada kuasa eksekutif, pengaruh mereka biasanya lebih besar dan dihormati dan dengan itu tiada yang mahu menjadi pengarah urusan setelah memegang jawatan pengerusi.
Jika pengerusi GLC berlaga angin dengan pengarah urusan, langkah yang biasa diambil ialah menukarnya dengan individu lain yang disenanginya.
Dalam soal Bersatu, Tun Mahathir pada waktu ini jelas sudah ada perasaan tidak senang hati kepada Muhyiddin sebagaimana sebelum ini.
Apakah tindakan Tun Mahathir tiba-tiba merajuk dan mengancam mahu letak jawatan kerana tidak senang dengan Muhyiddin ini sebagai permulaan kepada usahanya untuk menukar Presiden Bersatu itu?
Jika Tun Mahathir mahu menukar Muhyiddi, pengganti paling munasabah tentulah anaknya sendiri, Mukhriz yang ketika ini memegang jawatan Timbalan Presiden Bersatu.
Apakah mustahil untuk menjadikan Mukhriz sebagai Presiden Bersatu dan Tun Mahathir dalam masa yang sama terus kekal sebagai Pengerusinya?
Daripada satu sudut, semua ini tidak mustahil kerana Bersatu adalah umpama Tun Mahathir yang punya dan parti itu akan mengadakan pemilihan pucuk pimpinannya pada hujung tahun ini.
Kalau Tun Mahathir berjaya menjadikan anaknya sebagai Presiden Bersatu, apakah selepas itu Mukhriz akan dijadikan sebagai calon Timbalan Perdana Menteri untuk digandingkan dengan Anwar pula?
Gandingan Perdana Menteri dan Timbalan Perdana Menteri ketika ini ialah MA iaitu Mahathir dan Azizah, apakah tidak mungkin gandingan yang cuba dirancang selepasnya ialah AM – Anwar dan Mukhriz?
Apakah yang lebih menyenangkan hati Tun Mahathir untuk berundur, bersara sepenuh masa dan memberi laluan kepada Anwar untuk mengambil alih tempatnya, selain daripada dapat melihat anaknya sendiri menjadi Timbalan Perdana Menteri, seterusnya terbuka laluan untuk ke kerusi Perdana Menteri kemudiannya?
(Shahbudindotcom 24/04/2019)

0

0

votes
Article Rating
Kongsikan artikel ini


TUN M HANYA PM SETENGAH PENGGAL, BUAT APA MAHU BERBALAH DENGAN RAJA?

Tun Mahathir Mohamad nampaknya masih menunjukkan kecenderungan untuk terus berbalah, malah tidak mustahil sedia menjerumuskan dirinya ke kancah pergaduhan dengan Raja-Raja sekali lagi.
Untuk rekod, Tun Mahathir telah berjaya meminda perlembagaan negara bagi menghadkan kuasa Raja-Raja ketika berkuasa semasa era BN dahulu.
Berdasarkan kenyataannya sebelum ini serta tulisan dalam blognya semalam, adalah jelas Tun Mahathir ada niat mahu sekali lagi meminda perlembagaan bagi mengurangkan kuasa Raja-Raja.
Rungutannya tentang campurtangan istana dalam pentadbiran kerajaan serta keluhannya kerana PH ketiadaan majoriti dua pertiga di Parlimen adalah mudah difahami membayangkan hasrat itu.
Tulisan beliau yang memperincikan bahawa perlembagaan Johor dan Terengganu telah terbatal sebaik pembentukan Malaya serta kerajaan yang berkuasa boleh menolak Menteri Besar pilihan istana melalui undi tidak percaya di Dewan Undangan Negeri adalah gambaran kemarahan dan perasaannya ingin terus bergaduh dengan Raja-Raja.
Dalam erti kata lain, berikutan tidak puas hati dan marah dengan perlantikan dua Exco baru di Johor serta sebelum itu kerana tentangan TMJ terhadap Statut Rom, jika ada majoriti dua pertiga ketika ini, Tun Mahathir pasti tidak akan berlengah lagi meminda perlembagaan negara.
Tetapi, Tun Mahathir sebenarnya tidak wajar sama sekali untuk terus berkrisis dengan Raja-Raja ketika beliau berkuasa kali kedua melalui PH ini.
Ia adalah tindakan sia-sia, membuang masa dan merugikan PH serta dirinya sendiri dalam sisa-sisa kehidupannya di penghujung usia ketika ini.
Kenapa ia sia-sia, membuang masa dan merugikan?
Pertama, PH masih tidak ada majoriti dua pertiga di Parlimen, maka sebarang usaha untuk berbalah dan menunjukkan kekuatan kepada istana tidak akan memberi sebarang makna apa-apa.
Paling-paling hanya berbalas kenyataan melalui media saja. Rakyat pun hanya akan ketawa saja.
Lebih-lebih lagi yang sering berlawan pendapat dengan Tun Mahathir adalah TMJ yang ibarat cucu kepadanya, perbalahan ini lebih menjadikan beliau kelihatan “tidak cantik” di mata umum kerana seperti “orang tua bergaduh dengan budak-budak” saja layaknya.
Kedua, tindakan Tun Mahathir ini akan memberi imej buruk kepada PH yang baru setahun berkuasa di negara ini. Sementara beliau agak keras dan suka berbalah, parti lain seperti PKR, DAP dan Amanah tetap menjunjung dan menghormati kedudukan Raja-Raja.
Dalam Bersatu pula, Tun Mahathir sendiri tidak mendapat sokongan padu dalam isu berbalah dengan istana ini. Perlantikan dua Exco Johor baru-baru ini adalah bukti perkara itu.
Jadi, apa akhirnya nanti perbalahan ini?
Ketiga, harus disedari bahawa Tun Mahathir hanyalah Perdana Menteri sementara dalam PH iaitu untuk tempoh dua tahun atau separuh penggal saja.
Tempohnya berkuasa hanya tinggal kira-kira setahun lebih sikit saja lagi, selepas ini ke mana pergaduhan itu mahu dibawanya?
Tidakkah apa yang dilakukan oleh Tun Mahathir ini hanya menyusahkan penggantinya, Anwar Ibrahim serta PH dalam mengurus negara selepas beliau berundur nanti?
Keempat, rakyat kali ini tidak akan bersama lagi dengan kerajaan dalam isu Raja-Raja ini. Di sebalik banyak janji manifesto gagal ditunaikan dan prestasi menteri yang tidak memuaskan, rakyat tentunya akan lebih cenderung memihak kepada Raja-Raja berbanding kerajaan.
Kalau bergaduh dengan Raja-Raja ketika semua janji telah dipenuhi dan poket rakyat tebal berisi, barulah ada porenti untuk kerajaan mendapat sokongan dalam apa juga tindakannya.
Kelima, tindakan Tun Mahathir ini akan menyebabkan PH terus lemah serta menyediakan ruang terbuka untuk UMNO dan Pas mengambil kesempatan mengukuhkan lagi sokongan dalam kelompok masyarakat Melayu.
Untuk itu, adalah lebih baik Tun Mahathir berhenti saja daripada melakukan kerja sia-sia ini. Hentikan ego dan belajarlah berbaik-baik dengan istana.
Tugasnya untuk kali kedua menjadi Perdana Menteri ini bukan untuk mengajak orangramai bergaduh lagi dengan Raja-Raja, tapi untuk memulihkan ekonomi, menyelamatkan negara dan memberi lebih kesejahteraan kepada rakyat jelata.
(Shahbudindotcom 25/04/2019)

0

0

votes
Article Rating
Kongsikan artikel ini


MUHYIDDIN TAK PERNAH ADA NIAT NAK JATUHKAN TUN M – AZIZ YASSIN

Berikutan rasa tidak puas Tun Mahathir Mohamad terhadap perlantikan Exco Johor baru-baru ini sehingga menyebabkan beliau mahu meletakkan jawatan, nama Muhyiddin Yassin segera dikaitkan sebagai punca segala-galanya.
Ia kerana beliaulah bersama Menteri Besar Johor, Dr. Shahruddin Jamal yang dipanggil mengadap Sultan Johor sehari sebelum dua nama Exco baru itu diumumkan.
Dalam hal ini, Muhyiddin didakwa telah membelakangkan Tun Mahathir kerana setuju dengan perlantikan dua Exco baru itu sedangkan Bersatu dan kabinet telah membuat keputusan tiada sebarang perubahan pada barisan Exco Johor.
Itulah yang menyebabkan Tun Mahathir segera memanggil mesyuarat khas pada Isnin malam lalu untuk mendapatkan penjelasan daripada Muhyiddin.
Antara dakwaan yang berlegar ialah Muhyiddin didakwa sengaja berbuat demikian dengan tujuan memberi tekanan dan seterusnya untuk menjatuhkan Tun Mahathir.
Di waktu yang sama, ada pula kumpulan lain yang mahu Muhyiddin dijatuhkan dalam pemilihan Bersatu pada hujung tahun ini.
Benarkah semua dakwaan itu?
Abang Muhyiddin, Aziz Yassin yang juga merupakan Ahli MPT Bersatu ketika diajukan persoalan tersebut, dengan pantas menafikannya.
Kata beliau, tidak munasabah Muhyiddin mahu menjatuhkan Tun Mahathir, sedangkan Presiden Bersatu itu sendiri yang mula-mula menonjolkan Pengerusi PH itu sebagai calon Perdana Menteri sekiranya BN dapat ditumbangkan pada PRU14.
“Kalau Muhyiddin yang mula-mula menaikkan Tun Mahathir, di mana logiknya beliau mahu menjatuhkannya pula?” soal Aziz.
Lagi pun, tambah beliau, apa faedah dan manfaatnya untuk Muhyiddin menjatuhkan Tun Mahathir, walhal adiknya itu bukan boleh menggantikan Tun Mahathir pun sebagai Perdana Menteri.
“Semua dakwaan dan cakap-cakap itu adalah karut belaka,” tegasnya lagi.
Dalam pada itu, Aziz yang merupakan bekas Ahli Parlimen Muar turut mengimbas sejarah bahawa beliaulah yang mula-mula mencadangkan agar Tun Mahathir dilantik sebagai Pengerusi Bersatu.
Menurut Aziz, pencalonan Tun Mahathir sebagai Pengerusi Bersatu dan calon Perdana Menteri PH adalah kerana beliau dan Muhyiddin mempunyai penuh keyakinan terhadap ketokohan dan kemampuannya untuk menumbangkan Najib Razak, UMNO dan BN pada PRU14 lalu.
“Itu sejarahnya dan berdasarkan semua itu, tidak ada kebenaran sama sekali dengan dakwaan bahawa Tun Mahathir mahu dijatuhkan oleh Muhyiddin,” ujar Aziz seterusnya.
(Shahbudindotcom 26/04/2019)

0

0

votes
Article Rating
Kongsikan artikel ini


TUN MAHATHIR SUDAH PATUT BERFIKIR UNTUK BERHENTI KETIKA INI

Tahap penerimaan dan rasa puas hati rakyat terhadap Tun Mahathir Mohamad dan kerajaan terus merosot menjelang tempoh setahun beliau dan PH mentadbir negara ini.
Dalam kajian terbaru oleh Merdeka Centre, peratusan rakyat yang berpuas hati terhadap kepimpinan Tun Mahathir didapati hanya tinggal 46 peratus saja.
Ia jelas menunjukkan kemerosotan yang ketara di mana pada Mei 2018, peratusannya ialah 83 peratus dan pada Ogos 2018 iaitu menjelang 100 menjadi kerajaan, peratusannya ialah 71 peratus.
Kajian Merdeka Centre ini nampaknya selari dengan dapatan Invoke yang diterajui oleh Rafizi Ramli pada Disember 2018 yang mendapati populariti Tun Mahathir menyusut kepada tinggal 53 peratus.
Rafizi ketika itu turut memberi amaran bahawa populariti Tun Mahathir dan kerajaan PH akan terus merosot jika sesuatu tidak dilakukan dengan segera.
Kajian mengenai tahap puas hati rakyat terhadap kerajaan PH juga menunjukkan kemerosotan iaitu hanya tinggal 39 peratus saja lagi berbanding 79 peratus pada Mei 2018.
Dapatan mengenai kemerosotan sokongan ini sebenarnya bukanlah sesuatu yang ganjil kerana di mana-mana saja luahan perasaan tidak puas hati rakyat terhadap kerajaan boleh didengari dengan mudah.
Ia antara lain ialah kerana janji manifesto yang gagal ditunaikan, ekonomi yang masih tidak menentu, tiada peluang pekerjaan dan kos sara hidup yang tidak banyak berubah, selain prestasi menteri-menteri yang mengecewakan.
Apa yang dialami oleh Tun Mahathir dan kerajaan ketika ini sebenarnya tidak banyak berbeza dengan apa yang berlaku kepada Tun Abdullah Badawi dan Najib Razak sebelum ini.
Pak Lah mengalami peningkatan sokongan rakyat yang ketara dalam PRU 2004 sebaik mengambil alih jawatan Perdana Menteri daripada Tun Mahathir pada 2003.
Bagaimanapun, disebabkan kepimpinannya yang lemah dan kerosakan yang diakibatkan oleh “budak-budak tingkat 4”, beliau mula ditolak secara perlahan-lahan sehingga akhirnya BN hilang majoriti dua pertiga pada PRU 2008.
Ssbelum PRU 2008, banyak desakan agar Pak Lah berundur awal, tetapi beliau menolak. Hanya setelah hilang majoriti dua pertiga dan lima negeri terlepas ke tangan pembangkang, barulah beliau kemudian setuju mengadakan peralihan kuasa kepada Najib pada 3 April 2009.
Kepimpinan Najib pada awalnya juga diterima baik oleh rakyat, tetapi akibat terlalu banyak skandal dan suka bermewah oleh ahli keluarganya, beliau turut mengalami kemerosotan sokongan.
Berikutan skandal demi skandal terdedah, Najib tidak terkecuali mengalami desakan agar meletakkan jawatan demi menyelamatkan masa depan UMNO.
Ketika itu banyak kajian mendapati sokongan rakyat terhadapnya jelas menurun, tetapi Najib tidak pernah peduli dengannya.
Beliau, UMNO dan BN akhirnya dikalahkan oleh PH pada PRU14 yang diadakan pada 9 Mei 2018.
Nampaknya kini giliran Tun Mahathir pula mengalami kemerosotan sokongan dan rasa puas hati rakyat terhadapnya.
Dalam hal ini dan sebelum terlambat, ada baiknya juga Tun Mahathir mula berfikir untuk mengundurkan diri daripada jawatannya.
Tidak perlu lagi beliau menunggu tempoh dua tahun sebelum menyerahkan jawatan Perdana Menteri kepada penggantinya yang telah dipersetujui, Anwar Ibrahim,
Sekali rakyat hilang kepercayaan, ia bukan mudah untuk dipulihkan. Jalan terbaik ialah mengundurkan diri dengan segera demi menjaga nama baiknya setelah ketiadaannya nanti.
Tun Mahathir mesti belajar daripada sejarah Pak Lah dan Najib, jika tidak beliau juga berpotensi untuk ditolak sama dengan penuh kehinaan oleh rakyat yang tidak lagi meyakini dan mempercayainya.
(Shahbudindotcom 26/04/2019)

0

0

votes
Article Rating
Kongsikan artikel ini


JANGANLAH CEPAT TERASA HATI BILA TMJ BERSUARA LEBIH BAIK TUKAR PERDANA MENTERI….

Seorang pemimpin Bersatu nampaknya tersinggung dengan kenyataan Tunku Mahkota Johor atau TMJ yang mencadangkan agar Perdana Menteri ditukar.
Dalam klip video yang tular di media sosial, ketika meninggalkan stadium selepas menyaksikan satu perlawanan bolasepak, peminat JDT telah menjerit “Hidup TMJ” kepada baginda, tetapi ada seorang terdengar berkata “Tukar Mora”.
Mora yang dinaksudkan itu adalah merujuk kepada Benjamin Mora, jurulatih JDT.
TMJ kemudian mengeluarkan kepala baginda melalui tingkap kereta lalu berkata, “Daripada tukar Mora baik tukar Perdana Menteri.”
Ia kemudian mengundang ketawa dan sorakan peminat-peminat JDT.
Ahli MPT Bersatu, Mohd Rafiq Naizamohideen menyifatkan tidak patut TMJ mengeluarkan kata-kata sedemikian rupa.
Katanya, pihak istana perlu menghormati kedudukan parti yang menang pilihanraya dan siapa yang dipilih sebagai Perdana Menteri.
Daripada satu segi, memang betul bahawa pihak istana perlu menghormati pilihan yang dibuat oleh rakyat.
Tetapi, harus disedari sekarang adalah dunia langit terbuka dan sesiapa saja ada hak untuk bersuara.
Walaupun TMJ adalah pewaris Sultan Johor, suara baginda sering tidak disenangi sehingga ada pemimpin Bersatu, Khairuddin Abu Hassan pernah mencabar baginda agar menceburi bidang politik.
Kalau anak raja boleh dicabar agar menceburi bidang politik, maka apakah salahnya baginda mengeluarkan pandangan agar ditukar Perdana Menteri?
Bukankah sekarang dunia langit terbuka, janganlah mudah sangat terasa hati?
Tun Mahathir sendiri pun kerap mengkririk istana, khususnya TMJ berkaitan beberapa isu kebelakangan ini.
(Shahbudindotcom 27/04/2019)

0

0

votes
Article Rating
Kongsikan artikel ini


MENUKAR PERDANA MENTERI LEBIH MUDAH BERBANDING MENUKAR RAJA

Menjawab kata-kata Tunku Mahkota Johor atau TMJ yang menyebut “Daripada tukar Mora, baik tukar Perdana Menteri”, Tun Mahathir Mohamad berkata, kedudukannya hanya boleh ditukar oleh rakyat.
Sebaliknya kata Tun Mahathir, pernah di suatu ketika dahulu Tunku Mahkota Johor telah ditukar dan digantikan dengan adiknya.
“Jadi TMJ boleh ditukar. Perdana Menteri cuma rakyat saja boleh menukarnya,” tambah beliau.
Menurut Tun Mahathir lagi, TMJ bagaimanapun boleh cuba mengundi jika ingin menukarnya sebagai Perdana Menteri.
“Dia (TMJ) bukan orang besar, dia orang kecil. Kalau dia boleh nak undi, dia undilah bagi saya jatuh” kata Tun Mahathir lagi.
Memang benar ada sejarah di mana TMJ pernah ditukar, tetapi ia bukanlah sesuatu yang selalu berlaku.
Ini kerana kedudukan Raja adalah berdasarkan keturunan dan suatu jawatan yang diwariskan.
Dalam sejarah moden Johor, barangkali Sultan Mahmud yang digantikan dengan adiknya pada 1961 itu adalah satu-satunya TMJ yang pernah ditukar kedudukannya.
Bagaimanapun, jawatan Sultan Mahmud dikembalikan semula pada 1981 sebelum kemudian baginda ditabalkan sebagai Sultan Johor berikutan kemangkatan ayahandanya, Sultan Ismail.
Berbanding Perdana Menteri, meskipun ditentukan oleh rakyat, pertukaran Perdana Menteri sebenarnya lebih mudah dilakukan, selain sudah kerap berlaku sebelum ini.
Yang terakhir berlaku di negara kita ialah Najib Razak dijatuhkan oleh rakyat dalam PRU14 lalu.
Meskipun Tun Mahathir sekarang adalah Perdana Menteri dan kedudukannya ditentukan oleh rakyat, ia tidaklah bermakna beliau sukar untuk ditukar atau dijatuhkan.
Sekarang ini pun sokongan rakyat kepada Perdana Menteri sudah cukup merosot dengan kajian terbaru oleh Merdeka Centre hanya memperlihatkan Tun Mahathir ada sokongan sebanyak tinggal 46 peratus saja lagi.
Ini berbeza dengan tahapnya sebanyak 83 peratus pada Mei 2018 dan 71 peratus pada Ogos 2018.
Cuba diadakan pilihanraya sekarang, terjaminkah Tun Mahathir tidak ditukar oleh rakyat?
Oleh itu, dalam pada Tun Mahathir mengatakan TMJ boleh ditukar, beliau seharusnya lebih sedar kedudukan sendiri lebih mudah untuk rakyat menukarnya.
Maka, tidaklah jawatan Perdana Menteri itu terlalu besar sebenarnya jika dibandingkan dengan anak Raja.
(Shahbudindotcom 28/04/2019)

0

0

votes
Article Rating
Kongsikan artikel ini


APAKAH TUN M LUPA, BELIAU PERNAH MINTA RAJA PECAT PERDANA MENTERI SEBELUM INI?

Mungkin kerana faktor usia, seseorang itu kadangkala terlupa kata-kata dan tindakannya sebelum ini.
Ketika menjawab kata-kata Tunku Mahkota Johor atau TMJ terhadapnya, Tun Mahathir Mohamad berkata, keududukannya sebagai Perdana Menteri adalah ditentukan rakyat.
Tetapi, kata beliau, TMJ pernah ditukar suatu ketika dahulu iaitu merujuk kepada Sultan Mahmud yang digantikan dengan adiknya pada tahun 1961.
Sultan Mahmud bagaimanapun dikembalikan semula sebagai TMJ pada tahun 1981, tidak berapa lama sebelum kemangkatan ayahandanya, dan selepas itu ditabalkan sebagai Sultan Johor.
Sehubungan itu, tambah Tun Mahathir, TMJ hanyalah orang kecil, bukannya orang besar.
“Dia bukan orang besar, dia orang kecil. Kalau dia boleh nak undi, dia undilah bagi saya jatuh,” katanya lagi.
Dalam hal ini, di sebalik ada nada sedikit besar diri bahawa hanya rakyat boleh menukar kedudukannya, Tun Mahathir terlupa agaknya bagaimana ketika beliau mengetuai Deklarasi Rakyat dan mempersembahkan kira-kira 1 juta tandantangan (kononnya) kepada Yang Dipertuan Agong beberapa tahun sebelum ini untuk memohon agar Najib Razak dipecat sebagai Perdana Menteri.
Kenapa Tun Mahathir mahu Agong memecat Najib jika betul beliau sedar hanya rakyat boleh menukar kedudukan Perdana Menteri?
Mengapa bersusah payah dan membuang masa mengumpul tandatangan ke seluruh negara untuk dipersembahkan kepada Agong?
Apakah Raja hanya dianggap berguna kepada Tun Mahathir ketika beliau memerlukan mereka, tapi memperlekehnya apabila sudah mendapat kuasa?
Di sebalik itu, tindakan Tun Mahathir mahu bergaduh dengan Raja-Raja yang berpunca daripada isu perlantikan Exco Johor baru-baru ini, jelas tidak begitu disenangi oleh majoriti rakyat jelata.
Dalam Bersatu sendiri pun ramai yang tidak begitu gembira kerana menganggap perkara itu bukanlah keutamaan seorang Perdana Menteri dalam era Malaysia Baru ini.
Hanya segelintir pentaksub dan pemuja Tun Mahathir saja yang terus menyokong dan setuju dengan pergaduhannya dengan Raja-Raja kali ini.
Bagi majoriti yang waras, tugas sebenar Perdana Menteri ialah mengurus negara dan memberi kesejahteraan kepada rakyat.
Tetapi, apa faedahnya kepada rakyat melalui pergaduhan yang diciptanya dengan Raja-Raja itu?
Bergaduh dengan Raja-Raja tidak membawa apa-apa faedah kepada negara, kecuali mungkin dapat membuatkan rakyat lupa terhadap kerajaan yang prestasinya begitu rendah ketika itu.
Tidak dipastikan, tetapi tidak mustahil mungkin itulah juga tujuan Tun Mahathir mencipta pergaduhan dengan Raja-Raja sekali lagi sekarang ini.
Melalui pergaduhan dengan Raja dan berbalas-balas kenyataan di media, rakyat tentu akan jadi terbuai dan lupa kepada permasalahan sebenar dalam negara seperti banyak janji yang masih tidak ditunaikan, kos sara hidup, kenaikan harga barang, tiada peluang pekerjaan dan sebagainya.
Rakyat mengundi PH dan menjadikan Tun Mahathir sebagai Perdana Menteri bukanlah untuk melihat beliau bergaduh sekali lagi dengan Raja-Raja, tapi kerana mahu negara ini diselamatkan dan ditadbir dengan lebih baik berbanding sebelum ini.
Apakah Tun Mahathir sedar tugas dan keutamaan sebenar beliau yang diharapkan rakyat?
(Shahbudindotcom 29/04/2019)

0

0

votes
Article Rating
Kongsikan artikel ini


MB TIDAK DILANTIK PENGERUSI BERSATU JOHOR, MASIHKAH TUN MAHATHIR BERDENDAM DENGAN MUHYIDDIN?

Ternampak ada sesuatu yang pelik dan ganjil dalam perlantikan Pengerusi Bersatu Negeri Johor sebagaimana yang disahkan oleh Tun Mahathir Mohamad, hari ini.
Diminta mengesahkan perlantikan Mazlan Bujang sebagai Pengerusi Bersatu Johor, Tun Mahathir berkata, “saya fikir dia sudah pun diberikan surat perlantikan itu”.
Mazlan baru-baru ini digugurkan sebagai Exco Negeri Johor berikutan perlantikan Dr. Shahruddin Jamal sebagai Menteri Besar yang baru menggantikan Osman Sapian.
Pengguguran Mazlan bersama seorang lagi wakil daripada DAP tidak disenangi oleh Tun Mahathir sehingga beliau memanggil mesyuarat khas Bersatu untuk meminta penjelasan daripada Muhyiddin Yassin mengenainya.
Ia berikutan kabinet telah membuat pendirian tidak ada sebarang perubahan perlu dilakukan pada barisan Exco Johor, tetapi ketika Muhyiddin bersama Dr. Shahruddin mengadap Sultan Johor, dua nama Exco baru, Solihan Badri dan Tosrin Jarvanthi telah dipersembahkan kepada baginda.
Perlantikan dua Exco baru itu dilihat telah meretakkan hubungan Tun Mahathir dan Muhyiddin, bukan saja kerana arahan Perdana Menteri dan kabinet tidak dipatuhi, tetapi juga disebabkan kedua-dua Exco baru yang dilantik itu adalah dikenali sebagai penyokong kuat kepada Presiden Bersatu itu.
Dr. Shahruddin yang dilantik sebagai Menteri Besar sebelum itu juga dikatakan sebagai penyokong kuat Muhyiddin dan namanya sendiri dikhabarkab dicadangkan oleh Muhyiddin untuk jawatan tersebut.
Mazlan pula sebaik digugurkan sebagai Exco berkata, penggugurannya adalah kerana beliau bukan daripada team Muhyiddin.
Kini, dengan dilantik sebagai Pengerusi Bersatu Johor yang baru menggantikan Osman Sapian, Mazlan nampaknya telah mendapat pembelaan daripada Tun Mahathir.
Dr. Shahruddin yang merupakan Menteri Besar pula hanya dilantik sebagai Setiausaha Bersatu Negeri Johor.
Bermakna, meskipun Dr. Shahruddin adalah Menteri Besar Johor, tetapi dalam struktur parti di negeri itu, beliau hanya setiausaha atau dalam bahasa pasarnya adalah “budak suruhan” kepada Mazlan.
Bolehkah seorang Menteri Besar hanya menjadi setiausaha kepada Mazlan yang digugurkan olehnya sebagai Exco?
Bolehkah juga Mazlan sebagai Pengerusi Bersatu Johor yang tanpa apa-apa jawatan dalam kerajaan memberi sesuatu arahan kepada Dr. Shahruddin sebagai setiausahanya sedangkan dalam waktu yang sama setiausahanya itu adalah ketua kerajaan negeri?
Tidakkah ini sesuatu yang pelik?
Tidakkah perlantikan ini akan menyebabkan ada dua kepala dalam Bersatu Johor – seorang mengetuai parti dan seorang lagi mengetuai kerajaan negeri?
Dalam hal ini mengapa Tun Mahathir tidak melantik Dr. Shahruddin, sesuai dengan kedudukannya sebagai Menteri Besar Johor sebagai Pengerusi Bersatu negeri itu?
Bukankah lebih baik dan lebih mudah jika ketua kerajaan negeri turut menjadi ketua parti di peringkat negeri?
Apa muslihat Tun Mahathir dalam melantik Mazlan dan bukan Dr. Shahruddin sebagai Pengerusi Bersatu Johor?
Apakah Tun Mahathir masih berdendam dengan Muhyiddin, meskipun Presiden Bersatu itu dikhabarkan sudah meminta maaf kerana mendakwa tidak tahu mengenai adanya arahan kabinet berhubung tiada perubahan dalam kedudukan Exco lantaran tidak menghadiri mesyuarat disebabkan ada tugasan di luar negara ketika itu?
Ke mana sudahnya hubungan Tun Mahathir dan Muhyiddin selepas ini, terutama dalam pemilihan Bersatu nanti?
(Shahbudindotcom 30/04/2019)

0

0

votes
Article Rating
Kongsikan artikel ini


SIAPA YANG PEKAK, TANYA MUFTI PERLIS

Banyak berita pagi ini pasal kenyataan YAB Tun M: “Mufti Perlis pekak” sebab kritikan saya yang suara mempertahankan Islam kurang kedengaran dalam kalangan pimpinan kerajaan hari ini. Umat Islam rasa kurang selamat.
Namun, sesiapa yang mampu mendengar keresahan rakyat, itulah realiti yang disuarakan oleh setiap lapisan masyarakat Islam di negara ini.
Saya tidak pasti siapa yang pekak.
Mungkin YAB Tun M terguris disebabkan hubungan baik saya dengan Tun M selama ini. Saya faham keadaan itu.
Beberapa tahun yang lalu Tun M ada menulis catatan ini kepada saya. Antara yang ditulis: “Jangan ketepikan kebenaran kerana takut. Perjuangan yang bebas dari cabaran dan tentangan bukanlah perjuangan yang sebenarnya”.
In sha Allah saya akan berpegang kepada falsafah itu sekali pun terhadap kerajaan pimpinan Tun M sendiri.
Dr. Mohd Asri Zainul Abidin
Mufti Perlis.

0

0

votes
Article Rating
Kongsikan artikel ini


SAMPAI BILA TUN MAHATHIR SUKA BERGADUH?

Ketika bermusuh dengan Najib Razak, Tun Mahathir bukan saja menjadi pengkritiknya, malah mengalu-alukan sesiapa juga yang berani menegur Perdana Menteri.
Ketika itu, termasuk TMJ yang pernah melakukan kritikan terhadap Najib, bagi Tun Mahathir ia adalah hak pewaris takhta Johor itu untuk berbuat demikian dan ia sesuatu yang harus dialu-alukan.
Tetapi, setelah beliau sendiri duduk di kerusi Perdana Menteri, Tun Mahathir nyata tidak suka dikritik oleh TMJ.
Ketika TMJ memberi reaksi spontan terhadap kata-kata peminat bolasepak JDT yang mahu jurulatih pasukan itu, Benjamin Mora ditukar dengan mengatakan “daripada tukar, baik tukar Perdana Menteri”, Tun Mahathir kelihatan begitu sensitif dan tidak senang dengannya.
Kata Tun Mahathir, kedudukannya sebagai Perdana Menteri tidak boleh ditukar oleh TMJ, sebaliknya hanya rakyat yang boleh menukarnya.
Walaupun sebelum itu Tun Mahathir melalui Deklarasi Rakyat pernah berusaha agar Majlis Raja-Raja memecat Najib, yang nyata sikapnya kini memperlihatkan dia tidak suka dikritik – suatu keadaan yang berbeza ketika sebelum dan selepas beliau menjadi Perdana Menteri.
Terbaru dengan TMJ, khususnya berkaitan Statut Rom dan Istana Johor dalam soal campurtangan dalam pentadbiran kerajaan serta beberapa isu sebelum ini, Raja-Raja adalah institusi yang dikira paling suka dicari gaduh oleh Tun Mahathir.
Semalam pula, ketika Mufti Perlis, Dr. Mohd Asri Zainul Abidin meluahkan rasa kecewa dengan kedudukan Islam yang dilihatnya terancam di bawah kerajaan PH, Tun Mahathir menempelaknya sebagai pekak.
Walaupun Dr. Asri kemudian menjawab balik dengan mempersoalkan siapa yang pekak antara beliau dan Tun Mahathir, yang nyata Perdana Menteri tidak sedia untuk ditegur oleh sesiapa, termasuk oleh golongan agama.
Mengapakah cara Tun Mahathir memberi reaksinya begitu kasar dan seolah-olah ingin bergaduh?
Tidak bolehkah, sebagai Perdana Menteri, beliau menjawab setiap kritikan dengan bahasa yang baik-baik sebagai lambang kesediaan menerima teguran?
Terbaru, dalam ucapannya di depan penjawat awan semalam, Tun Mahathir secara terbuka membidas golongan itu serta mengaitkan mereka dengan amalam rasuah yang berleluasa.
“Dulu kita tahu ada orang tertentu dapat perlindungan dari jentera dan pegawai kerajaan kerana rasuah, apabila kita berusaha menghentikannya, maka pegawai kerajaan tertentu ini tiada pendapatan tambahan dan mereka kecewa, (malah) mereka rasa kerajaan kleptokrasi (terdahulu) lebih baik daripada kerajaan demokrasi.
“Sebab itu sokongan pada kerajaan ini dan saya sendiri merosot, tetapi kita akan terus bersihkan negara dari rasuah, kerana rasuah akan hancurkan negara dan menyebabkan kos hidup meningkat kerana setiap yang kita belanja kena tambah kos rasuah,” katanya lagi.
Tidakkah ini menunjukkan Tun Mahathir seolah-olah ingin bergaduh dan bermusuh dengan penjawat awam pula?
Mengapa memalukan penjawat awam sampai begitu sekali?
Bagaimana dengan rasuah di kalangan pemimpin politik dan mereka yang dekat dengan puncak kuasa?
Rasuah mana yang lebih serius dan memudaratkan?
Mengapa hanya kakitangan awam saja dijadikan sasaran?
Apa kaitan rasuah di kalangan kakitangan awan dengan kemerosotan sokongan rakyat terhadap PH?
Sebelum ini dan sejak beberapa lama dulu juga, Tun Mahathir turut tidak henti-henti melabelkan orang Melayu sebagai malas.
Tetapi ketika meminta sokongan untuk mendapat kuasa, siapakah yang mula-mula dicarinya kalau bukan orang Melayu juga?
Dalam keadaan lain, di peringkat awal berkuasa baru-baru ini, Tun Mahathir turut mencipta pergaduhan dengan Singapura dan China dalam soal hubungan dengan kedua-dua negara tersebut.
Walaupun baru-baru ini Tun Mahathir sudah bersikap lunak terhadap China, tetapi tindakannya bergaduh secara terbuka dengan pemimpin negara itu dalam lawatan sebelum ini tentu masih diingati lagi.
Pendek kata, dengan Raja-Raja, mufti, kakitangan awam, orang Melayu, Singapura dan China – semua mahu dibuat gaduh oleh Tun Mahathir.
Sampai bila Tun Mahathir mahu terus bergaduh?
Selamatkah kita sebagai rakyat apabila memiliki seorang Perdana Menteri yang kaki gaduh dan apakah beliau boleh dianggap betul dan benar melalui sikapnya yang suka bergaduh dengan semua orang itu?
(Shahbudindotcom 01/05/2019)

0

0

votes
Article Rating
Kongsikan artikel ini


SIAPA LAGI SELEPAS BUNG MOKHTAR INI?

Selepas Najib Razak, Zahid Hamidi, Tengku Adnan Tengku Mansor, Abdul Azeez Rahim, Isa Samad dan beberapa yang lain yang telah didakwa di mahkamah, kini giliran Bung Mokhtar Radin menerima nasib yang sama.
Semalam, beliau bersama isterinya, Zizie Ezzette ditahan SPRM, tetapi dibebas kemudiannya dengan jaminan.
Susulan itu, beliau akan didakwa di Mahkamah Sesyen Kuala Lumpur pada pagi Jumaat ini.
Bung Mokhtar yang merupakan Ahli Parlimen Sabah dan bekas Pengerusi Felcra dilaporkan akan didakwa berkaitan salah laku yang membabitkannya ketika menerajui agensi tersebut.
Isterinya dipercayai bersubahat dan menerima manfaat daripada salah laku yang dilakukannya itu.
Kes beliau ini telah lama disiasat sebelum ini, tetapi tiada sebarang tindakan diambil terhadapnya.
Ketika sebahagian besar pemimpin UMNO Sabah mengumumkan keluar parti secara beramai-ramai untuk menyertai Bersatu, Bung Mokhtar adalah antara yang masih kekal bersama UMNO, lalu kemudiannya dilantik sebagai Pengerusi Perhubungan UMNO Sabah menggantikan Hajiji Haji Nor.
Berikutan pertukaran kerajaan pada 9 Mei, sederetan pemimpin UMNO telah didakwa di mahkamah berkaitan salah laku yang dilakukan ketika berkuasa dahulu.
Bekas PM, bekas TPM, bekas menteri, bekas pengerusi agensi kerajaan, malah bekas pegawai khas menteri sekali pun tidak terlepas daripada tindakan dan seolah-olah hanya menunggu giliran saja.
Siapakah lagi selepas ini?
Apakah ada lagi pemimpin UMNO, bekas menteri dan bekas pengerusi agensi kerajaan akan turut didakwa tidak lama selepas ini?
Adakah terdapat pemimpin UMNO lain yang sudah terasa “demam-demam panas” ketika ini?
Atau dengan ini ada di antara mereka yang mula terfikir untuk cepat-cepat “melompat parti” bagi menyelamatkan diri?
(Shahbudinditcom 02/05/2019)

0

0

votes
Article Rating
Kongsikan artikel ini


12 PENCAPAIAN KEMENTERIAN PENGGUNA SELAMA SETAHUN DALAM KERAJAAN PH

Hari ini saya telah mengadakan sidang media khas mengenai pencapaian Kementerian Perdagangan Dalam Negeri dan Hal Ehwal Pengguna (KPDNHEP) menjelang setahun pentadbiran kerajaan baru. Secara ringkasnya, pencapaian dan inisiatif baru kementerian termasuklah:
1. Menggerakkan Sekretariat Majlis Tindakan Sara Hidup Negara bagi menangani isu sara hidup rakyat.
Antara pelaksanaan dasar yang dihasilkan Majlis ini termasuklah pas tanpa had My100 bagi perkhidmatan LRT, MRT dan Monorel, perluasan program Foodbank Malaysia ke IPTA dan penubuhan Jawatankuasa Tindakan E-Dagang Kebangsaan bagi mengurangkan kos sara hidup dengan menggalakkan perniagaan e-dagang;
2. Melancarkan program Foodbank Malaysia.
Program ini bertujuan menyelamatkan lebihan makanan dan menyalurkan bantuan makanan kepada golongan yang memerlukan. Sejak program ini dilaksanakan, sebanyak 113,756 isi rumah telah menerima manfaat dan 1,156 metrik tan makanan berjaya diselamatkan. Program Foodbank selanjutnya diluaskan ke peringkat IPTA. Setakat ini, sebanyak 2,200 mahasiswa mendapat bantuan makanan berterusan di 6 IPTA;
3. Pemeriksaan premis dan pembukaan kertas siasatan secara agresif oleh Bahagian Penguatkuasa.
Nforceteam Kpdnhep telah melakukan pemeriksaan dan pemantauan secara agresif dengan pemeriksaan 549,475 premis dan pembukaan 11,281 kertas siasatan dengan nilai rampasan dianggarkan sebanyak RM 49.04 juta. Daripada kesemua kes itu, sebanyak 8,264 kompaun telah dikeluarkan dan denda dianggarkan sebanyak RM 2.07 juta;
4. Memulakan 332 kedai i-KEEP seluruh negara.
Inisiatif Kedai Ekonomi Penguna (i-KEEP) dilancarkan pada 29 November 2018 dan bertujuan menjual barangan keperluan harian pada harga 2%-20% lebih murah daripada harga pasaran kepada pengguna. Program i-KEEP dilaksanakan menerusi kerjasama strategik dengan 10 syarikat peruncitan dan koperasi. Setakat ini, sebanyak 332 kedai i-KeeP beroperasi di seluruh negara;
5. Penstabilan harga petrol RON 95 kepada RM 2.08 dan Diesel kepada RM 2.18.
Kabinet pada 27 Februari 2019 bersetuju untuk meletakkan paras had harga petrol RON 95 pada RM 2.08 seliter;
6. Melaksanakan kajian rantaian bekalan barangan terpilih.
Kajian ini bagi memahami lapis rantaian dan elemen yang terlibat sebelum harga akhir sesuatu produk atau perkhidmatan dijual kepada pengguna. Kajian ini akan membantu kerajaan dalam mencapai keputusan dan merangka dasar mengurangkan kos sara hidup dengan lebih efektif;
7. Membangunkan usahawan tempatan melalui Kempen Beli Barangan Buatan Malaysia (KBBM) dan SSM Biz Grant.
Sebanyak RM 20 juta diperuntukkan bagi KBBM sebagai usaha merancakkan industri barangan tempatan. Anggaran perbelanjaan RM 20 juta merangkumi penembusan pasaran melalui penyenaraian tetap produk tempatan di pelbagai platform, promosi dan pengiklanan produk tempatan serta penganjuran karnival jualan barangan tempatan di seluruh negara.
Program Biz Grant oleh Suruhanjaya Syarikat Malaysia (Laman Rasmi) pula bertujuan membantu usahawan tempatan dengan pemberian geran bernilai RM 3,000 seorang. Jumlah keseluruhan geran bagi program ini adalah RM 10 juta dan setakat 31 Disember 2018, seramai 2,634 usahawan telah menerima geran tersebut.
8. Kolaborasi bersama AirAsia bagi mempromosi produk buatan tempatan.
AirAsia telah bersetuju untuk terlibat sama dalam Kempen Beli Barangan Malaysia dengan memberikan ruang kepada 550 produk tempatan untuk diketengahkan melalui platform-platform milik AirAsia iaitu menu dalam penerbangan, restoran francais Santan dan T&Co serta platform e-commerce Ourshop dan ROKKI. AirAsia juga bersetuju mengecualikan produk-produk tempatan tersebut daripada caj penyenaraian (RM5,000) bagi platform e-commerce mereka;
9. Pengenaan keputusan cadangan penalti terhadap kes tipuan bida yang pertama di Malaysia.
Tipuan bida merupakan kesalahan serius di bawah Akta Persaingan 2010 apabila dua atau lebih pembida dalam sesuatu tender bersepakat mengganggu proses persaingan. Pada 5 Mac 2019, The Malaysia Competition Commission (MyCC) telah mengenakan penalti sejumlah RM 1.94 juta kepada lapan syarikat yang didapati terlibat dalam aktiviti tipuan bida;
10. Memperluaskan fungsi Price Catcher.
Fungsi aplikasi Price Catcher, iaitu platform yang memudahkan pengguna membuat semakan atau perbandingan harga barangan telah diperluaskan dengan penambahbaikan paparan perbandingan harga, penambahan fungsi perkongsian harga oleh pengguna di samping hebahan promosi daripada peniaga. Aplikasi ini juga telah menambah bilangan item barangan paparan sedia ada kepada 432 barangan;
11. Pelaksanaan Corruption Risk Management.
KPDNHEP menjadi salah satu kementerian terawal melaksanakan Corruption Risk Management System. Seramai 11 pegawai penguatkuasa juga telah diberikan sijil Penghargaan Khas atas tindakan menolak rasuah ketika menjalankan tugas pada 20 November 2018; dan
12. Pengiktirafan sebagai Kementerian paling kerap mengadakan libat urus bersama industri.
KPDNHEP telah mendapat tiga anugerah pengiktirafan oleh Malaysian Productivity Corporation dalam pelaksanaan ‘Good Regulatory Practice’. Kementerian juga telah mencatatkan bilangan engagement tertinggi bersama industri sebelum memperkenalkan rang undang-undang atau peraturan baharu.
KPDNHEP-Laman Rasmi komited untuk terus melaksanakan dasar yang membantu rakyat dan merancakkan kegiatan domestik ekonomi tempatan. KPDNHEP akan terus mengumumkan dasar dan inisiatif terbaru dari masa ke masa sebagai memenuhi aspirasi rakyat sesuai dengan objektif kementerian.
Saifuddin Nasution Ismail
Menteri Perdagangan Dalam Negeri dan Hal Ehwal Pengguna
.

0

0

votes
Article Rating
Kongsikan artikel ini


AYAT-AYAT GADUH TUN MAHATHIR….

Perbalahan antara Tun Mahathir Mohamad dengan Sultan Johor nampaknya akan berterusan lagi.
Kali ini ia kelihatannya melibatkan sebidang tanah milik Sultan Johor di Bukit Cagar yang terlibat dalam rancangan pembinaan Sistem Transit Rapid atau RTS dari Johor Bahru ke Singapura.
Belum pun reda isu campurtangan Statut Rome dan perlantikan Menteri Besar serta dua Exco Johor baru-baru ini, kini meletus pula soal berkaitan tanah di Bukit Cagar ini.
Tanah berkenaan merupakan salah satu dari lima lot tanah di Bukit Chagar yang diterima Putrajaya dari kerajaan Johor pada 2012 sebagai sebahagian daripada perjanjian pertukaran tanah untuk membina Kompleks Kastam, Imigresen dan Kuarantin Johor Bahru (CIQ).
Bagaimanapun satu daripada lot tanah itu telah menjadi milik Sultan Johor yang dikatakan pemindahannya dilakukan sebelum PRU 2018 lalu.
Jika kerajaan ingin mendapatkan semula tanah seluas 4.5 hektar tersebut, bermakna Putrajaya perlu membayar RM495 juta untuknya.
Menurut laporan, tidak diketahui bagaimana tanah itu dipindahkan dan siapa yang bertanggungjawab mengenainya, sama ada Perdana Menteri atau Menteri Besar Johor ketika itu.
Jawapan Tun Mahathir berkenaan tanah tersebut yang diperlukan untuk pembinaan RTS bagaimanapun nampaknya akan mencetuskan perbalahan yang berterusan dengan Istana Johor.
Kata Tun Mahathir, kerajaan akan membeli balik tanah tersebut daripada Sultan Johor kiranya baginda telah membuat pembayaran untuk memilikinya sebelum ini.
“Tetapi jika ia belum dibayar, kerajaan tidak perlu membelinya kerana ia adalah milik kerajaan.
“Hanya sekiranya baginda sudah membayar, barulah kami perlu membelinya balik,” tegas Perdana Menteri.
Alamak….bisanya ayat-ayat Tun Mahathir kali ini?
Ini ayat gaduh atau ayat yang bertujuan untuk berunding dengan baik?
Adakah ini bermakna kerajaan akan mengambil balik tanah tersebut secara percuma begitu saja?
Wajar atau tidak Tun Mahathir mengeluarkan ayat sedemikian, sedang dari segi pemilikan tanah itu sudah menjadi milik Sultan Johor?
Apa agaknya reaksi Sultan Johor selepas ini?
(Shahbudindotcom 03/05/2019)

0

0

votes
Article Rating
Kongsikan artikel ini


ISU TANAH RTS SELESAI KERANA SULTAN JOHOR BENAR2 BERJIWA RAKYAT

Dalam perkembangan terkini berhubung isu tanah yang dikatakan mengganggu pembinaan projek Sistem Transit Aliran Johor – Singapura, Sultan Johor memaklumkan sedia menyerahkan kembali tanah di Bukit Chagar, Johor Bahru tanpa kos kepada kerajaan pusat.
Setiausaha Sulit Sultan Johor, Jaba Mohd Noah berkata, baginda sebenarnya tidak pernah dimaklumkan mengenai tanahnya akan terlibat untuk projek RTS itu.
“Adalah dimaklumkan bahawa Duli Yang Maha Mulia Sultan Johor berasa kecewa di atas satu berita yang mengaitkan isu peningkatan kos Projek RTS dengan sebidang tanah milik Baginda Tuanku di Bukit Chagar.
“Sehingga ke hari ini, Duli Yang Maha Mulia Sultan Johor tidak pernah dimaklumkan mengenai tanah milik baginda Tuanku yang akan terlibat untuk Projek RTS tersebut.
“Namun begitu, Duli Yang Maha Mulia Sultan Johor telah bertitah bahawa sekiranya benar tanah milik baginda Tuanku di Bukit Chagar tersebut terlibat untuk Projek RTS, maka Baginda Tuanku berkenan untuk menyerahkan tanah yang terlibat kepada kerajaan tanpa sebarang kos,” kata kenyataan itu lagi.
Tambah kenyataan itu, penyerahan tanah berkenaan adalah dengan syarat Projek RTS diteruskan dengan segera kerana baginda memahami derita rakyat yang terpaksa berulang-alik ke Singapura.
Dengan pendirian Sultan Johor ini, bermakna isu ini telah selesai dengan sendirinya, hanya sehari selepas ia ditimbulkan media.
Segala-galanya adalah kerana sikap Sultan Johor yang benar-benar berjiwa rakyat dan sentiasa memastikan kepentingan rakyat negeri itu diutamakan.
Baginda ternyata lebih memilih jalan damai dan bukan bergaduh serta mengutamakan rakyat Johor.
Dengan nilai tanah seluas 4.5 hektar itu adalah hampir RM500 juta, bermakna itulah nilai kemurahan hati baginda demi projek RTS dan demi rakyat Johor.
Daulat Tuanku. Syabas.
(Shahbudindotcom 04/05/2019)

0

0

votes
Article Rating
Kongsikan artikel ini


RAJA2 SEBAHAGIAN SISTEM NEGARA, MASALAH HARUS DISELESAI SECARA DAMAI DAN PERBINCANGAN

Ketika BN berkuasa sebelum ini, kerajaan tidak pernah ada masalah dengan Raja-Raja, kecuali ketika era Perdana Menteri ke-4 iaitu Tun Mahathir Mohamad.
Ia sehingga menyaksikan perlembagaan negara dipinda sebanyak dua kali untuk menghadkan kuasa Raja-Raja.
Walaupun pindaan itu pada asasnya diterima dengan baik oleh rakyat, yang tidak baiknya ialah sebelum dan semasa proses pindaan itu hendak dilakukan, segala perilaku dan masalah sesetengah Raja-Raja telah didedahkan secara terbuka dan meluas sekali.
Semuanya hanya dilakukan secara sepihak saja kerana Raja-Raja tidak boleh tampil membalas serangan terhadap mereka sebagaimana orang politik berbicara.
Ditambah kerana kerajaan ketika itu ada sokongan majoriti yang kuat daripada rakyat, selain kawalan media yang menyeluruh serta media sosial belum wujud lagi, maka semuanya dapat ditangani dan diselesaikan dengan jayanya.
Sekarang pula PH yang memerintah negara. Sekali lagi isu-isu berkaitan Raja-Raja timbul kembali.
Ia timbul ketika PH dipengerusikan oleh Tun Mahathir dan beliau yang dulu pernah menjadi Perdana Menteri ke-4, kini sekali lagi mengangkat sumpah sebagai Perdana Menteri yang ke-7.
Sebelum ini, walaupun PH atau PR sebelumnya, ada juga berdepan masalah dengan Raja-Raja seperti dalam isu pertukaran kerajaan negeri di Perak dan perlantikan Menteri Besar Selangor, namun ia tidaklah sampai ke tahap meruncing dan keterlaluan.
Dalam erti kata yang lain, baik BN atau PH, masalah dengan Raja-Raja hanya berlaku ketika ia dipimpin oleh Tun Mahathir.
Kenapakah ia berlaku?
Adakah Tun Mahathir seorang yang anti Raja atau kerana hanya beliau seorang saja yang berani berlawan dengan Istana?
Saya pernah menulis sebelum ini berhubung perbalahan yang berlaku antara kerajaan dengan Raja-Raja sebagaimana tercetus dalam isu Statut Rom dan perlantikan Menteri Besar serta Exco Johor yang baru.
Dalam tulisan itu saya menyebut bahawa ia adalah situasi yang berbeza antara era BN dahulu dengan PH sekarang.
Selain PH sekarang ini tiada sokongan majoriti di Parlimen dan pengundi Melayu lebih ramai berada di pihak pembangkang iaitu UMNO dan Pas, tindakan berbalah dengan Raja-Raja akan lebih mendedahkan kepada terhakisnya sokongan rakyat menjelang PRU akan datang.
UMNO dan Pas serta disokong oleh beberapa NGO Melayu, mereka ni tentu akan mengambil kesempatan daripada isu Raja-Raja itu untuk terus memburuk dan melemahkan kerajaan.
Tambahan lagi, disebabkan Tun Mahathir hanyalah Perdana Menteri setengah penggal saja sebelum beliau harus menunaikan janji menyerahkan jawatannya kepada Anwar Ibrahim, perbalahan itu hanya akan menjejaskan masa depan PH untuk berdepan hari-hari yang mendatang.
Lebih daripada itu, sebagai kerajaan baru yang masih banyak janji-janji tersangkut untuk ditunaikan, selain Tun Mahathir sendiri sudah mencecah usia 94 tahun, bergaduh dan berbalah dengan Raja-Raha seharusnya bukanlah keutamaan baginya.
Dalam hal ini, harus disedari bahawa Raja-Raja adalah sebahagian daripada sistem bernegara di Malaysia dan kedudukannya sudah termaktub dalam perlembagaan negara.
Berbalah, mengkritik atau mengaibkan Raja-Raja secara terbuka adalah sesuatu yang tidak baik, tambahan lagi kedudukannya yang istimewa di hati majoriti orang-orang Melayu sendiri.
Meskipun tidak dinafikan mungkin ada Raja-Raja yang berkelakuan secara keterlaluan dan bertentangan dengan sistem Raja Berperlembagaan, tetapi semua itu seharusnya ditangani secara baik, tertutup, penuh hemah dan melalui perbincangan.
Raja-Raja bukanlah kelompok yang tertutup dan tidak berpendidikan. Mereka sudah tentu boleh diperjelaskan tentang hakikat sistem Raja Berperlembagaan yang diamalkan dan tidak ada sesiapa mengatasi undang-undang negara.
Lagi pula, di banyak negara lain yang juga ada Raja-Raja, nampaknya hanya di Malaysia saja selalu timbul masalah antara kerajaan dengan Istana.
Mengapa di negara-negara lain tidak timbul begitu banyak masalah dengan Raja-Raja?
Tidak bolehkah kita belajar dan mencontohi negara-negara luar itu agar keharmonian antara pemimpin politik dengan Raja-Raja sentiasa terpelihara?
(Shahbudindotcom 05/05/2019)

0

0

votes
Article Rating
Kongsikan artikel ini


TUN MAHATHIR SALAH, ANWAR BETUL

Kenyataan Tun Mahathir Mohamad bahawa terdapat kalangan rakyat, termasuk penjawat awam yang mahu kerajaan PH tidak diteruskan mentadbir negara ini selepas PRU akan datang kerana kelantangannya mengekang rasuah, adalah sesuatu yang salah dan tidak benar sama sekali.
Kata Perdana Menteri lagi, oleh kerana kerajaan yang mengekang rasuah ini tidak menguntungkan mereka, maka ia dianggap tidak sebaik kerajaan yang lepas.
“Ada yang anggap kerajaan hari ini tidak harus diteruskan tetapi kembali kepada kerajaan rasuah yang akan menguntungkan mereka,” katanya ketika berucap pada Majlis Townhall Bersama Penjawat Awam Negeri Perak di Ipoh.
Tanggapan Tun Mahathir ini benar-benar salah dan tidak benar kerana siapa jua rakyat yang waras, termasuk penjawat awam, mereka pasti mahukan kerajaan yang baik untuk mentadbir negara dan menolak kerajaan yang rasuah.
Inilah juga sebabnya mengapa BN ditumbangkan dalam PRU14 lalu kerana mereka percaya kerajaan yang ada ketika itu terdedah dengan begitu banyak elemen rasuah sehingga membuatkan mereka meluat dengannya.
Setelah rakyat, termasuk penjawat awam mengundi menolak BN, di mana logiknya mereka tidak suka kepada kerajaan PH yang berusaha gigih mengekang rasuah?
Sementara kita selalu mendengar banyak kerajaan yang rasuah telah tumbang di dunia ini, pernahkah kita mendengar sesebuah kerajaan itu dijatuhkan hanya disebabkan ketegasannya memerangi rasuah?
Yang lebih menyedihkan tanggapan Tun Mahathir ini memperlihatkan seolah-olah dalam pemikirannya bahawa majoriti rakyat dan penjawat awam adalah golongan yang suka kepada rasuah belaka.
Sudah tentu perkara ini adalah tidak benar kerana jika betul majoriti rakyat dan penjawat awam suka kepada rasuah, pastinya BN tidak kalah dalam PRU14 yang lepas.
Apa yang betul sebenarnya mengapa rakyat mula menolak PH dan sudah terdengar cakap-cakap bahawa PH hanya sepenggal saja memerintah negara ialah kerana kegagalannya menunaikan janji manifesto serta beberapa faktor yang lain lagi.
Saya sendiri awal sebelum ini sudah menulis tentang PH kerajaan sepenggal ini –
http://shahbudindotcom.blogspot.com/2019/01/pakatan-harapan-kerajaan-sepenggal.html?m=1
Jika janji-janji manifesto ditunaikan yang secara tidak langsung akan memberi penurunan kepada kos sara hidup dan menjadikan rakyat memiliki lebih banyak wang dalam poket mereka, tidak ada sebab untuk rakyat ada perasaan tidak puas hati kepada PH yang menjadi pilihan mereka dalam PRU14 yang lepas.
Yang lebih membuatkan rakyat sakit hati ialah bilamana Tun Mahathir sendiri, setelah dapat kuasa dan menjadi Perdana Menteri, tergamak mengatakan Buku Harapan bukanlah sebuah kitab suci.
Mengapa hanya setelah menang baru mengatakan Buku Harapan yang mengandungi janji-janji kepada rakyat bukan sebuah kitab suci?
Kenapa tidak mengatakan demikian sebelum rakyat membuang undi lagi?
Lebih daripada itu, Tun Mahathir sendiri sejak kebelakangan ini tidak banyak lagi menyentuh tentang janji-janji manifesto, walhal ia adalah sesuatu yang amat penting serta dinanti-nantikan oleh rakyat.
Apakah beliau sudah lupa?
Hanya Anwar dan beberapa pemimpin lain yang terus bercakap agar PH sentiasa ingat untuk menunaikan janji-janji manifesto kepada rakyat.
Terbaru, kata Anwar, PH perlu berusaha menunaikan janji-janji manifestonya demi memastikan sokongan kepada gabungan itu berterusan sampai bila-bila.
Makanya, jangan salahkan perkara lain yang menyebabkan sokongan rakyat kian menurun,
Ia bukan sama sekali disebabkan rakyat mahu kerajaan rasuah kembali memerintah negara ini, tetapi kerana kegagalan PH sendiri dalam menunaikan janji manifestonya.
Dalam hal ini, Anwar adalah betul apabila meminta kerajaan berusaha sedaya mungkin serta tidak tunduk kepada sebarang tekanan dalam menunaikan janji-janji manifesto itu.
Maaf Tun, Tun salah kali ini.
(Shahbudindotcom 05/05/2019)

0

0

votes
Article Rating
Kongsikan artikel ini


TUN MAHATHIR DAN TMJ DIMINTA HENTI BERBALAH

Saya Hassan bin Abdul Karim Ahli Parlimen Pasir Gudang dan Pengerusi Parti Keadilan Rakyat Negeri Johor menyeru kepada Tun Dr Mahathir, Perdana Menteri Malaysia dan Tengku Mahkota Johor Tengku Ismail Sultan Ibrahim (TMJ) supaya bersempena hari baik dan bulan baik, bulan Ramadan ini agar hentikan perbalahan pendapat secara terbuka.
2. Tun Dr Mahathir adalah ketua Eksekutif Negara dan seorang bertaraf negarawan, tak manis terus berbalah pendapat yang kadang-kadang kelihatan agak peribadi apabila menyerang TMJ.
3. Begitu juga, TMJ adalah pewaris takhta Johor yang mempunyai kepimpinan yang karismatik, berani dan bijak berbicara akan hilang seri dan hilang hormat dari kalangan rakyat jika terus-terusan menentang secara terbuka Tun Dr Mahathir seorang ketua kerajaan demokratik yang dipilih rakyat, apatah lagi beliau telah lanjut berusia.
4. Sebagai Pengerusi Jawatankuasa Pilihan Khas Parlimen Hubungan Negeri-Negeri dan Persekutuan, saya sekali lagi menyeru supaya dibina hubungan yang baik antara Kerajaan Negeri Johor dengan Kerajaan Persekutuan. Saya bersedia untuk memainkan peranan sebagai jambatan perhubungan ini.
5. Sebagai anak Johor dan rakyat Malaysia saya berpendapat hubungan yang positif, jernih dan konstruktif antara Putrajaya dan pihak Istana Johor akan banyak membantu dalam membangunkan negeri Johor dan menyelesaikan banyak masalah rakyat di negeri paling selatan Semenanjung yang mempunyai banyak projek pembangunan berskala besar seperti Rapid Petronas di Pengerang, Koridor Ekonomi Iskandar Malaysia, Projek keretapi RTS menghubungkan Bukit Chagar dengan Woodland di Singapura, Projek Keretapi laju HSR menghubungi Kuala Lumpur dan Singapura serta projek landasan keretapi elektrik berkembar dari Gemas ke Johor Bahru.
Hubungan peribadi yang baik antara Perdana Menteri Tun Dr Mahathir dengan TMJ dan Sultan Johor, Sultan Ibrahim akan memudahkan Kerajaan Negeri Johor dengan Menteri Besar serta Jemaah Exco yang baru dilantik melaksanakan tugas dan tanggungjawab mereka kepada rakyat.
Hassan bin Abdul Karim
Ahli Parlimen Pasir Gudang,
Pengerusi Parti Keadilan Rakyat Negeri Johor.
Bertarikh 06 Mei 2019.

0

0

votes
Article Rating
Kongsikan artikel ini


TUN MAHATHIR SUDAH JADI SEPERTI NAJIB?

Dahulu ketika Najib Razak menjadi Perdana Menteri, beliau selalu dikecam kerana beberapa kali didapati menggunakan perkataan kesat terhadap mereka tidak disetujuinya.
Antara perkataan kesat yang pernah digunakan Najib ialah “bangang”, “haramjadah”, “kepala bapak” dan “seekor-seekor”.
Sebagai Perdana Menteri dan ketua kerajaan, lebih-lebih lagi berketurunan bangsawan yang selalunya terdidik dengan sifat sopan dan berbudi bahasa, penggunaan kata-kata kesat itu dianggap tidak wajar sama sekali.
Lantaran itu, kecaman daripada pengguna media sosial datang bertalu-talu terhadapnya.
Selain beberapa faktor lain, khususnya skandal 1MDB, sikap Najib yang tidak berhemah itu turut menjadi antara sebab beliau semakin dijauhi dan seterusnya ditolak rakyat dalam PRU14 lalu.
Berbeza dengan Tun Mahathir Mohamad yang menjadi musuh utama Najib ketika itu, beliau dianggap seorang yang tetap menjaga budi bahasa dan sopan santun ketika berbicara.
Selalu dijadikan perbandingan bahawa ketika Tun Mahathir menjadi Perdana Menteri selama 22 tahun sebelum itu, biar bagaimana getir dan besar sekali pun cabaran politik yang dihadapi, tidak pernah kedengaran sama sekali kata-kata kesat keluar daripada mulutnya.
Tetapi, kenapakah hanya menjelang setahun menjadi Perdana Menteri buat kali kedua ini, Tun Mahathir seperti gagal mengawal dirinya daripada mengeluarkan perkataan-perkataan yang kesat?
Meskipun beliau berbeza pendapat dengan TMJ dan pewaris Sultan Johor itu lebih muda daripadanya, tetapi wajarnya Tun Mahathir mengungkapkan perkataan “bodoh” terhadap baginda?
Kita sesama kita pun selalunya jarang menggunakan perkataan “bodoh” dan sedaya upaya akan menggantinya dengan ungkapan “tidak cerdik”, namun apakah seorang Perdana Menteri yang lebih tua kelihatan manis apabila mengucapkan perkataan itu, lebih-lebih lagi kerana ditujukan kepada seorang anak raja?
Kenapa Tun Mahathir sekarang sudah jadi seperti Najib sebelum ini?
Apakah tekanan yang dihadapinya ketika ini begitu berat sehingga gagal mengawal emosi dan perasaannya?
(Shahbudindotcom 06/05/2019)

0

0

votes
Article Rating
Kongsikan artikel ini


NIK ABDUH TAK SETUJU, HARAP DITARIK BALIK ARAHAN HENTI NIAGA KETIKA TERAWIH

Saya ditunjukkan surat arahan ini selepas solat Tarawih tadi. Selepas sahkan kebenarannya, saya dengan ini berharap dan berdoa agar arahan ini ditarik balik.
Ia mengganggu kebenaran dan keberkatan bulan Ramadhan yang penuh berkat.
Rezeki yang halal dan baik di bulan Ramadhan wajar digalakkan, bukan dihalang.
Pada bulan penuh kelebihan ini, umat Islam adalah digalakkan menguruskan masa masing-masing dengan bijak dan berhikmah untuk melakukan ibadah khusus berpandukan sunnah al Rasul صلى الله عليه وسلم.
“Barang siapa yang diharamkan oleh Allah dengan keberkatan dan kelebihan di bulan Ramadhan, maka sesungguhnya dia telah diharamkan daripada segala kebaikan.” – Maksud hadis al Rasul
Nik Abduh Nik Abdul Aziz
AJK Pas Pusat merangkap
Ahli Parlimen Bachok.

0

0

votes
Article Rating
Kongsikan artikel ini


SIKAP KADIR JASIN BAHAYA KEPADA MASA DEPAN PH

Baik dari kalangan menteri kabinet atau pemimpin PH, yang jelasnya tidak ada yang terlihat tampil memberi sokongan kepada Tun Mahathir Mohamad dalam isu perbalahannya dengan Istana Johor sekarang ini.
Ini memberi gambaran bahawa Tun Mahathir hanya bersendirian dalam pertelingkahannya kali ini.
Tiadanya sokongan ini tidak lain disebabkan menteri dan pemimpin PH merasakan tiada kewajaran untuk Tun Mahathir mencetuskan pertelingkahan itu, bukan saja kerana menghormati bulan Ramadan, tetapi juga disebabkan ada keutamaan lain yang sepatutnya dilakukan oleh Perdana Menteri.
Memulihkan ekonomi yang bererti memberi lebih kesejahteraan kepada rakyat, seterusnya menahan kemerosotan sokongan daripada terus berlaku dan menunaikan janji-janji manifesto adalah dua keutamaan yang seharusnya didahulukan oleh Tun Mahathir daripada terus berbalah dengan Istana Johor, khususnya Tunku Mahkota Johor atau TMJ.
Hanya yang terlihat ke depan membela Tun Mahathir ialah A Kadir Jasin, Ahli Majlis Pimpinan Tertinggi atau MPT Bersatu merangkap Penasihat Media dan Komunikasi kepada Perdana Menteri.
Ketika Tun Mahathir mengeluh tentang campurtangan istana dalam pentadbiran kerajaan, ditambah dengan ketiadaan majoriti dua pertiga yang memustahilkan pindaan perlembagaan dilakukan dan kemudian menyifatkan TMJ sebagai “budak bodoh”, Kadir nampaknya lebih ke depan lagi tindakannya.
Sebagai sesuatu yang dianggap untuk memberi pengajaran kepada TMJ, Kadir malah meminta pihak polis agar membuka semula kertas siasatan lama berkaitan pewaris Sultan Johor itu, selain Lembaga Hasil Dalam Negeri turut diminta meneliti kembali berkenaan banyak mana cukai yang pernah dibayar oleh syarikat perniagaan mereka.
“Jadi kita kenalah buat sesuatu, tak cukup dengan cakap saja,” tulis Kadir lagi melalui Facebooknya.
Tetapi, sementara kita mengakui pihak Istana pun ada masalah dan kelemahannya, sikap Kadir ini adalah bahaya kepada masa depan PH sebagai sebuah kerajaan yang sedang mentadbir negara.
Oleh kerana Kadir berjawatan Penasihat Media dan Komunikasi kepada Perdana Menteri, tindakannya itu, baik meminta siasatan polis terhadap TMJ dibuka semula atau gesaan agar LHDN melihat kembali cukai-cukai perniagaan syarikat milik Istana Johor, ia dengan jelas memberi gambaran bahawa Pejabat Perdana Menteri sedia menggunakan apa saja kuasa yang ada untuk mengarahkan siasatan terhadap mereka yang tidak sebulu dengan kerajaan.
Apakah ini pendirian yang wajar bagi PH yang baru setahun mentadbir negara?
Kalau pihak istana pun diancam sedemikian rupa, apakah jaminan rakyat biasa tidak diperlakukan lebih teruk daripada itu jika mereka berbeza pendapat dengan kerajaan?
Namun, kenapa hanya cukai perniagaan Istana Johor saja dijadikan sasaran?
Bagaimana dengan istana di negeri-negeri lain yang diketahui turut ada perniagaan masing-masing, tidak mahukah Kadir meminta LHDN menyiasat sama?
Sikap berlebihan-lebihan Kadir dalam membela Tun Mahathir dan menyerang istana ini bukan saja bahaya kepada masa depan PH, malah mengundang lebih kebencian ramai terhadap kerajaan sendiri.
Itu belum dikira lagi ia juga turut memberi ruang kepada pihak pembangkang untuk terus melemahkan kerajaan dan menambah sokongan mereka.
Yang nyata melalui penzahiran kata-kata Kadir itu serta jawatan yang disandangnya, kerajaan akan dilihat boleh bersikap tidak adil, pilih bulu,selektif dan tiada masalah dalam bermusuh secara berpanjangan dengan pihak istana, walhal Raja dan pentadbiran seharusnya saling bekerjasama kerana kedua-duanya adalah sistem yang sah dalam perlembagaan negara.
(Shahbudindotcom 07/05/2019)

0

0

votes
Article Rating
Kongsikan artikel ini